Enkantea egingo dute, ohiko legez, festetarako dirua biltzeko

Azken lau urte hauetan bezala aurtengoan ere enkantea egingo dute Aretan uztaila bukaerako Santa Ana jaiak aurrera eramateko dirua biltze aldera. Enkantea hil honen 26an eguerdiko 13:00etan egingo da Elizaren ondoko plaza berrian. Euria egitekotan Onieva autobusen egoitzan egingo dute.

Antolatzaileek deialdia egin dute datorren maiatzaren 17 bitarte jendeak etxean soberan dituen jostailu, arropa, tresna eta enparauak Kultur Etxera eramateko. Galkorrak diren produktuak eman nahi baldin balira (pastelak, opilak...) enkantearen egunean eraman behar dira.

Azken lau urte hauetan bezala aurtengoan ere enkantea egingo dute Aretan uztaila bukaerako Ane Deuna jaiak aurrera eramateko dirua biltze aldera. Enkantea hil honen 26an, eguerdiko 13:00etan, gauzatuko litzateke Elizaren ondoko enparantza berrian eta, euria egitekotan, Onieva autobusen egoitzan.

Antolatzaileek deialdia egin dute datorren maiatzaren 17ra bitarte jendeak etxean soberan dituen jostailu, arropa, tresna eta enparauak Kultur Etxera eramateko. Galkorrak diren produktuak eman nahi baldin balira (pastelak, opilak...) enkantearen egunean eraman behar dira.


Gizon bat atxilotu dute Bartzelonan Twitterren Mazaren heriotzaz barre egiteagatik

Espainiako Gobernuak Katalunian duen ordezkaria mehatxatzea ere egotzi diote. Bestalde, Mazaren heriotzaren harira Arranek eta Podemeko kide batek botatako txioak delitu ez direla ebatzi du Fiskaltzak

Espainiako Poliziak gizon bat atxilotu du gaur Bartzelonan, Twitter bidez Jose Manel Maza Estatuko fiskal nagusiaren heriotzaz barre egitea eta Enric Millo Espainiako Gobernuak Katalunian duen ordezkaria mehatxatzea leporatuta.

Polizia iturriek zehaztu dutenez, gorroto eta irainen delitu banaren ustezko egile moduan atxilotu dute.

Juan Ignacio Zoido Espainiako Barne ministroak Twitterren duen kontuan eman du atxiloketaren berri:

Nonbait, pertsona batzuek erabiltzaile horren txio "iraingarri" horiek salatu zituzten. Poliziak gerora egiaztatu ahal izan duen moduan, gizonak hainbat kontu zituen Twitterren, eta mezuak idatzi eta gero itxi egiten zituen.

Bartzelonako Fiskaltzak asteazkenean abiatu zuen Mazaren heriotza tarteko sare sozialetan argitaratutako mezu "iraingarrien" inguruko ikerketa.

Horren harira, harrabotsa sortu duten Arran gazte erakundearen eta Cristian Fernandez Podemeko kidearen txioak delitu ez direla ebatzi du Fiskaltzak, "desatseginak edo errespetu gutxikoak" diren arren.


Isil-isilik

Gustuko bidelagun izan dut beti musika: une etsien gozagarri eta une gozoen eutsigarri ezinbesteko. Gustura entzuten dut inorena ere, baina lagunekin kantuz aritzea da niretzat atseginaren gorena.

Lanbideak gazteei begira jartzen nau, eta aitortu behar dut harrituta naukala askok musikarekin duten harremanak. Hor ikusten ditut, goizean goizetik, belarriak entzungailuz hornituta, musika entzun eta entzun, edonon daudela eta edozertan ari direla ere.

Teknologiak aukera hori ematen die, eta eurek muturreraino baliatzen dute. Egia esan, besteok ere beste horrenbeste egin izan dugu beti, garaian garaiko teknologiekin (telebista, autoa, eskuko telefonoa...): trasteak geure premietara egokitu beharrean, gu haien erritmora errenditu, geuretzat kaltean.

Hori aitortuta, hala ere, jakin nahi nuke zer sentitzen duten entzungailuak erantzi beste erremediorik ez duten apurretan, konturatzen ote diren, musikaren hilobi ere izan litekeen arren, musikaren sehaska dela batez ere isiltasuna.


Berriz ere podiumera igoz bukatu du Euskadiko txapelketa Beti Gazte sokatira taldeak

560 kiloko kategorian hirugarren izan dira lesakarrak Laukizen (Bizkaia)

Euskadiko goma gaineko sokatira txapelketan, gizasemeen 560 kiloko txapelketa erabaki zen martxoaren 11n, Laukizen (Bizkaia) jokatutako saio bakarrean. Etxean 600 kilotan azpitxapeldun izan ondotik, Lesakako Beti Gazte sokatira taldeak berriz ere podiumera igotzea lortu zuen, hirugarren izan baitzen.

Laukizko Gaztedi taldea izan zen txapeldun. Beti Gazteren kontra berdindu egin zuen, baina gainerako tiraldi guztiak irabazi egin zituzten bizkaitarrek. Bizkaiako Sokarri taldea izan zen bigarren. Hauek txapeldunen kontra galdu baina gainerako tiraldi guztiak irabazi zituzten. Beti Gaztek, txapeldunekin berdindu, txapeldun ordeekin galdu eta gainerako tiraldiak irabazi zituenez, hirugarren postua eskuratu zuen. Bizkaiako Murueta izan zen laugarren eta Nafarroako Berriozar eta Txantreak itxi zuten finaleko sailkapena.

Emakumezkoen seinakako txapelketan, 375 kiloko hirugarren eta hondar jardunaldia ere jokatu zen Laukizen eta gizasemeetan bezala, etxeko taldea nagusitu zen. Gaztedi izan zen txapeldun, Ibarra eta Txantrearen aitzinetik. Bi talde hauek berdindu egin zuten azken jardunaldian baina aitzineko bietan gipuzkoarrak nagusitu zirenez, Ibarrakoak izan dira txapeldun orde eta Txantreak lortu du brontzezko domina. Goiherri izan da laugarren eta Berriozar bosgarren.

Txapelketa mistoa martxoaren 18an Bakion

Honela, gizonak eta emakumeak bakoitza bere aldetik jokatu beharreko txapelak banatu dira eta orain 600 kiloko txapelketa mistoaren txanda izanen da. Hemen ez da eskualdeko ordezkariitzarik izanen. Martxoaren 18an Bakion jokatuko dute. Lau emakumek eta lau gizonek osatutako taldeak izanen dira eta bortz talde lehiatuko dira: Bizkaiko Gaztedi A eta Gaztedi B, Gipuzkoako Ibarra eta Nafarroako Berriozar eta Antsoain.


Beherapenen Gau Zoroa bihar, Gernika-Lumon

Udalaren eta Eusko Jaurlaritzako Merkataritza Sailaren laguntzagaz, Beherapenen Gau Zoroa antolatu du Gernika-Lumoko merkatari, ostalari eta zerbitzu enpresen elkarteak biharko. Hain zuzen, 19:00etatik 23:00etara bitartean, beherapenak eskainiko dituzte arropen eta osagarrien dendek, altzaridendek, tabernek… Eskaintzen barri emateko arbelak jarriko dituzte herrian zehar.

Erosketak egiterakoan opari txekeak lortu ahal izango dituzte bezeroek, udazken-neguko denboraldian gastatzeko. Gainera, Kariberako bidaia baten zozketan sartuko dira.


Eurotaldeari erreskatea aste honetan eskatzeko asmoa du Espainiak

Espainiako Gobernua Eurotaldearekin 100.000 milioi eurora iritsi daitekeen maileguaren inguruko baldintzak negoziatzen ari da bankuak onbideratzeko.

Espainiako Gobernua Eurotaldearekin 100.000 milioi eurora iritsi daitekeen maileguaren inguruko baldintzak negoziatzen ari da bankuak onbideratzeko. Herritarren zorran ahalik eta gutxien eragitea espero du, eta eskaera aste honetan formaltzeko asmoa du.

Espainiako Gobernutik hori jakinarazi dute, G20ak Espainiari eman beharreko laguntza ahalik eta azkarren azaltzeko eskatu ostean, Angela Merkel Alemaniako kantzilerraren arabera.

Gobernuaren arabera, Espainia lehenengoa da laguntza izapidetzea azkartzea nahi duena, baina horretarako memoranduma negoziatzen ari dira.

G20ak erreskatearen xehetasunak argitzea eskatu dio Espainiari

Espainiako bankuei emango zaien laguntza G20ko goi-bilera hizpide izan da, eta buruek Espainiari argitasuna eskatu diote funtsak nola eta noiz eskatuko dituzten argitzeko, Angela Merkel Alemaniako kantzilerrak azaldu duenez.

Kantzilerrak esan duenez, beharrezkoa da laguntza eskaera lehenbailehen formaltzea. Halaber, Espainiak bileran "laster egingo duela eskaera" esan duela azaldu du.

Merkelen hitzetan, herrialdeek "adostasuna" erakutsi dute Espainiak Europako laguntza jasotzearen inguruan kanpoko txostenen xehetasunak jakiten diren unean. Txosten horiek Espainiako bankuen kreditu-zorroari buruz eskatutakoak dira.

Kapitalaren defizitarekin lan egiten duten erakundeak ekonomiarentzako eta merkatuen egonkortasunerako "arrisku" bat direla esan du Merkelek.

Eurotaldeak duela hamar egun Espainiako Estatuari 100.000 milioi eurora iritsi daitekeen kreditua ematea adostu zuen bankuak onbideratzeko.


Eguzkiren Eguberritako Txapelketa 2019-Finalaurrekoak


Umandi jatetxeko Irune Mujika, 'Txoriene' saioan

Araian dago Umandi jatetxea eta bertan prestatzen dituen platerak egiten erakutsiko digu Xuban Intxaustik gidatutako saioan.

Umandi jatetxeko Irune Mujika izango da 'Txoriene' gastrotalkeko hamabigarren gonbidatua. Araian dago Umandi jatetxea eta Irune da bertako jabea. Xuban Intxaustiren 'Txoriene' etxean, jatetxean prestatzen dituzten platerak egiten erakutsiko digu.

Txiki-txikitatatik izan zuen Irunek sukalderako bokazioa. Bere betiko ametsa zen sukaldari izatea eta jatetxe bat irekitzea. Bide horri, ordea, ez zion 25 urte eduki arte heldu. Ordurarte, Barrundiako Udalean aritu zen lanera. Egoerak bultzatuta, bizitza aldatu eta jatetxea irekitzea erabaki zuen. Orduan sortu zuen Umandi proiektua.

Bere jatetxean sukaldaritza tradizionala eskaintzen du, goxoa eta asko mimatua. Umandiko sukaldean garaian garaiko produktuak erabiltzen dira.

Xuban Intxaustik aurkezten duen ETB1eko gastrotalk estiloko saioan, jatetxean ohikoak dire hainbat errezeta prestatzen erakutsiko digu. Astelehenean Gasteiztar gutizia eta bakailao zatia, muskuilu saltsaren gainean prestatuko ditu; asteartean, anana entsalada eta oreina ardo beltzetan egingo ditu; asteazkenean, goxoa eta onddo eta ganba krepeak maneiatuko ditu; ostegunean, tipulatx eta otarrainxken nahaskia eta eskalope nafarra patata arranditsuekin; eta, azkenik, ostiralean, gari-zainzurien eta urdaiazpiko iberikoaren hostopila eta amona Ramonaren bilkariak prestatuko ditu.


Harrera programa osatu du udalak, etorri berriei integratzen laguntzeko


Nafarroako Hondakin Plana baliogabetzea eta FCC-ren errauskailua Nafarroan

Nafarroako Gobernuarendako porrot galanta denak, ez dirudi gehiegi kezkatzen dituenik, jakinaren gainean eta legeak agintzen duenaren kontra, hondakinak errausteko instalazioen kokapena zehaztu gabe uztea erabaki zutenak.Ikustea nahikoa da, Sanzberro Andereak, (aurreko Ingurumen Kontseilaria) nola jo zuen Planeko hondakinak errausteko instalazioak Nafarroako eskualde batean kokatu nahi zutenen kontra. Argi erakutsi zuen ez zitzaiela gehiegi axola lege baldintza hori ez betetzea, eta bai ordea, jarduera horren ondorioak jasango lituzketen eskualdeetako parrokia asaldatzea.Orain Auzitegiek aspaldi zekitena berretsi diete, baina denbora falta izan zaie, horretarako bereziki prestatutako planta batean egin beharko litzatekeena, kutsatzaileen isuri-maila zorrotzagoekin eta herriguneetatik, Parke Naturaletatik eta akuiferoetatik urrunago, hondakinen multinazionalaren zementu-fabrikan egitea onartzeko.Eta inposizioaren bidez egin du, udal autonomia eta inguruko udalen nahia zapalduz, eta gainera, boterean dauden alderdien mesedeak eskuratzeko FCC-ren praktikak ezagutu ditugun garai honetan.Nafarroako Gobernua temati ari da nafarroi gehien lapurtu digun enpresari mesede egin nahian eta helegitea jarriko duela iragarri du. Horrela epaia ez da irmoa izanen eta ez da inork nahi ez dituen instalazioen kokapena zehaztera beharturik egonen. Atzerabiderik gabeko politika eginez jarraituko du, eta Auzitegi Gorenak berriz ere belarrietatik tira egiten dionerako, Nafarroan hondakin errausketa martxan egonen da.


Euskararen Legea aldatu, eta beste lau herri eremu mistoan sartzea onartu du Nafarroako Parlamentuak

1986a onartu zenetik aurreneko aldiz aldatu da legea. Aranguren, Beraskoain, Galar eta Noain dira eremu mistoan sartzeko oniritzia duten herriak. UPNk soilik bozkatu du kontra. NaBaik alde bozkatu du aldaketa oso murritza iruditzen zaiola agertu arren.

NEB Nafarroako Ezker Batuaren ekimenarekin bat egin dute Parlamentuan Nafarroa Baik, PSNk eta CDNk, eta horrenbestez, eremu mistoa Iruñerriko beste lau herritara zabaltzea onartu dute: Arangurenera, Beraskoainera, Galarrera eta Noainera. UPN izan da kontra bozkatu duen alderdi bakarra.

Orain, herri horietako bakoitzak udalbatzak onartu behar du eremu mistoan sartzea, eta hori gauzatutakoan orain arte galaraziak zituzten hainbat hizkuntz eskubide eskuratuko dituzte herri horietako biztanleek, besteak beste, hezkuntza sare publikoan euskarazko eredua jasotzekoa.

Esan bezala, UPN izan da ekimenaren kontra bozkatu duen alderdi bakarra. NaBAiko buruzagiek ere behin eta berriz agertu dute ez datozela guztiz bat gaur onartu denarekin, hain zuzen ere, aldaketa murritzegia iruditzen zaielako. Hala ere, herritar multzo batentzat hizkuntz eskubideetan aurrera egiatea dela iritzita alde bozkatzea erabaki dute.

1986an onartu zenetik Euskararen Legeari egiten zaion aurreneko aldaketa da, lehenago ere zenbait ekimen izan diren arren. Lege horren bidez Nafarroa hiru eremutan banatu zuten, eta eremu bakoitzeko biztanleek eskubide desberdinak dituzte euskararekiko. Hala, eremu ez-euskalduneko herritarrek ia guztiz ukatuak dituzte eskubide horiek.


Santelmoetako pilota jaialdiko emaitzak

Odietan ziren jokatzekoak santelmoetako pilota partidak, baina ia egun osoan euriak ez zuen atertu eta Herri Eskolako frontoiaren estalpera eraman zuten antolatzaileek jaialdia. Hemen emaitzak: Emakumezkoak palaz: Amaia Irazuztabarrena-Ariane Arrieta 34-40 Maider Mendizabal-Maider Huizi Gizonezkoak eskuz: Jokin Iriondo-Josu Uzkudun 22-18 Iribar anaiak, Urtzi eta Oihan Gizonezkoak eskuz: Iurgi Larrañaga-Ander Imaz 22-15 Peru Labaka-Asier Arruti


HIZPIDEA: Omenaldia egingo diote Koldo Mitxelenari Bilbon eta Gasteizen

Koldo Mitxelena jaio zeneko 100. urtemugan, jardunaldiak antolatu ditu EHUk Bilbon eta Gasteizen. Jon Zarate Koldo Mitxelenak egindako lanekin hasi da. Gero, bihar ekitaldi instituzionala egingo dutela Bizkaia aretoan kontatu digu. Eta hilaren 3 eta 4an, Gasteizen egingo dute Jardunaldi akademikoak.

https://www.bilbohiria.com/docs/podcast/hizpidea/151201hizpideajonzarate.mp3

Deskargatu hemen


Gidari mozkor batek polizia-auto baten kontra talka egin du, A-8an

Poliziak lehenago gertatutako istripu baten inguruan seinaleak jartzen ari ziren Barakaldon, eta bat-batean gidariak, 0,59ko tasarekin, polizia-autoaren kontra jo du.

Total eginda zegoen gidari batek polizia-auto baten kontra talka egin du goizaldean, A-8an, Barakaldon, lehenago gertatu den istripu baten ondoan seinaleak jartzen ari zirela. Gidariak positibo eman du alkoholemia-kontrolean.

Herrizaingo Sailak zabaldu duenez, 02:00ak aldera, Ertzaintzari jakinarazi diote istripu bat izan dela aipatutako autobidean 121 kilometroaren parean, Barakaldon, hain zuzen.

Istripuaren auto bakarra bide-ertzean, Kantabriako noranzkoan, zegoen; hori dela eta, agenteek konoak eta seinaleak jarri dituzte, eta autoan argiak piztu.

20 minutu inguru geroago, noranzko horretan zihoan furgoneta baten gidariak kontrola galdu eta konoek eta seinaleek markatzen zuten gunean sartu da. Agenteek alde batera salto egin dute autoak harrapa ez zitzan, azkenik, polizia-autoaren kontra talka egin du

Agenteak gidaria mozkor zegoela ohartu dira eta alkoholemia-kontrola egin diote. Proban 0,59ko tasa (alkohol miligramo arnastutako litro bakoitzeko) eman du, eta segituan atxilotu dute bide-segurtasunaren kontrako delitu bat leporatuta.


Maritxu Kajoi: erretratuek (2014)

Beste urte batez zelebrau geuen Maritxu Kajoi, oktubrien 3en. Hamentxe dauketzue atsaldien kalien eta gabien Txokon eta tabernetan ataratako erretratuek.


Sara Majarenasen auzia salatu dute emakume feminista, ezkertiar eta independentistek

Hilaren 10ean hasiko da euskal preso ohiaren alabaren erasotzailearen aurkako epaiketa. Datorren igandean, manifestazioa, Donostian.

Hilaren 10etik aurrera epaituko dute Sara Majarenas euskal preso ohiaren eta haren alabaren erasotzailea, Valentzian (Herrialde Katalanak), eta auzia bera, emakumeen aurkako "diskriminazio egoera eta eguneroko zapalkuntza" salatzeko agerraldi bat egin dute 35 bat euskal emakume feminista, ezkertiar eta independentistek Donostian, Kristina Enea parkean, Justizia hau ez da gurea. Sara eta Izarrekin, elkartasuna lelopean. Datorren igandean manifestazioa izango da Donostian, 13:30ean, Bulebarretik hasita, eta atxikimendua agertu dute. "Herri honetako Sara guztien alboan egongo gara".

Valentziako probintzia auzitegian izango da epaiketa. Fiskalak eta akusazio partikularrak 30 urteko espetxe zigorra eskatu dute auzipetuarentzat. 2017ko urtarrilean, Majarenas Picassenteko espetxean (Valentzia) preso zegoen bitartean, haren bikotekide ohia eta 2 urteko alaba Izar hiltzen saiatu zen, labankadaz. Pasa den otsailaren 15ean, baldintzapean aske utzi zuen epaileak; fiskaltzak eta akusazio partikularrak eskatu zuten epaiketa egin bitartean espetxeratzeko, baina epaileak ekainean zioen akusatuak ez duela ihes egiteko arriskurik.

Hamahiru urte eta erdiko kartzela zigorra osorik bete artean eduki zuten Majarenas preso, eta haren alabaren aurkako erasoa gertatu ostean Espainiako Justizia sistemak "etengabe oztopoak" jartzen segitu zuela gaitzetsi dute gaurko agerraldian. "Historikoki gure eskubideak behin eta berriz urratu dituen justizia batek erabakiko du Sara eta Izarren bizitzaz", esan dute Lur Albizuk eta Mati Iturraldek. "Emakumeok libre izan nahi dugu. Gure buru eta gorputzen jabe izan nahi dugu. Burujabetza behar dugu erabakiak hartu ahal izateko. Baina ez soilik hori: euskal errepublikarako bidea bera ere feminismotik egin nahi dugu, eta egingo dugu".


Izen ematea zabalik, Garinen

Larunbatean, Futbol 7 Txapelketa herrikoia jokatuko da Zubipen. Goizeko 09:00etan hasiko dira partiduak. Futbolean aritzeko aukera izateaz gain, pintxoak, bazkaria eta Mus Txapelketa ere izango dira. Apuntatzeko, Garin tabernan eman behar da izena.


Euskal Herriak ebaluazio sistema propioa behar du: Hezkuntza Burujabetza.

Azken asteotan PISA hizpide izan dugu eta, Hego Euskal Herriari dagokionean, Araba, Bizkaia eta Gipuzkoako emaitzak kezka iturri izan dira eragile eta erakundeentzat.

Zer da Pisa? Nor da eragile nagusia?

Nazioarte mailan hainbat herrialdetan egiten den froga diagnostikoa da Pisa. 15 urteko gazteen artean egindako ebaluazio froga eta konparaketa, eta hiru arlo bakarrik hartzen ditu kontutan: Irakurmena, matematika eta zientziak.

Ez da gaitasunen garapenaren ebaluaziorako eredu pedagogikoa, arlo batzuetan item batzuk neurtzeko azterketa zurruna baizik.

Merkatuarentzako errentagarri diren eduki eta konpetentziak lehenesten ditu, pertsonen garapen osorako baliagarriak direnak baztertuz.

Ez du irakaskuntza ikuspegi integraletik ebaluatzen: 15 urteko gazteak ebaluatzen ditu soilik, eta testuinguru zein egoera sozial ezberdinak kontutan hartu gabe.

Eta gainera eragile nagusia OCDE da (Organización para la Cooperación y el Desarrollo Económico), beraz, Pisa ez da txosten soil bat edo azterketa bat, merkatuen beharren arabera egiten den froga baizik.

Ebaluazio diagnostiko horiek zein Lomce-Heziberrik ezartzen digun ebaluazio sistemak logika bera jarraitzen dute, ez dira hezkuntza kalitatea hobetzeko egiten, ez dira froga diagnostikoak, errebalidak dira.

Emaitzei gehiegizko garrantzia ematen zaie, ikasketa prozesu osoari garrantzia kenduz.

Testuinguru ekonomiko, sozial eta kulturala kontuan hartu gabe egiten diren frogak dira. Aukera berdintasuna baztertuz.

Instrumentalak diren ikasgaiak soilik ebaluatzen dira (hizkuntzak, matematika, zientziak) formazio integrala osatzeko behar diren ikasgaiak baztertuz.

Euskal Herriaren errealitateari erantzungo dion ebaluazio sistema propioa eraikitzeko apustua egiten dugu, hezkuntza-komunitate osoarekin elkarlanean:

Ebaluazioa etengabeko prozesu bezala ulertuko duena, eta ez egun jakin batean egiten den azterketa baten emaitza gisa.

Ikasleen ebaluazio jarraitua sustatuko duena, irakaskuntza-ikaskuntza prozesu osoaren ebaluazioa egingo duena eta era askotako aniztasuna kontuan hartuko duena.

Nolako Ebaluazio sistema behar dugu Euskal Herrian, Nola eraiki behar dugu?

Galdera hauei erantzuteko, Otsailaren 18an goizeko 10:00etan hasita, Gasteizko Oihan-eder jauregian, Hezkuntza Plataformen Topaguneak antolatu dituen topaketetan parte hartzera deitzen dugu.


Jon Barcenaren familiari babesa eta elkartasuna erakutsi dio Berrizko Udalak

Gazte berriztarraren gorpua atzo aurkitu zuten senide eta lagunek.

Abenduaren 30etik desagertuta zegoen Jon Barcena gazte berriztarraren gorpua atzo aurkitu zuten bere senide eta lagunek. Berrizko Udalak gaztearen familiaren saminarekin bat egin du eta sare-sozialen bidez babesa eta elkartasuna erakutsi diete.

Juan Orobiogoitiako BHIko ikasle, langile eta familiek ere Jon Barcenaren familiari besarkada bat bidali diote ikastetxeko webgunearen bitartez. Berriztarra Juan Orobiogoitiakoa ikaslea zen.

Bestalde, Jon Barcenaren gorpua, atzo, Gasteizko Forentse Patologia zerbitzura eraman zuten analisi sakonago bat egiteko. Emaitzen zain daude.


Arriaga Antzokiak gala berezi bat egingo du 125. urteurrena ospatzeko

Antzokiko oihala 1890eko maiatzaren 31n altxatu zen lehenengoz, “La Gioconda” Ponchielliren opera emateko. 125. urteurreneko gala ezustekoz beterik egongo da.

1890eko maiatzaren 31n, 20:00etan, altxatu zen lehen aldiz Arriaga Antzokiko oihala, eta ikus-entzuleek Arriaga izena jarri zioten berehala, antzokia hartzen zuen plazaren izenarengatik, metonimiaz; plazak, noski, Juan Crisostomo Arriaga musikari bilbotar handiaren omenez du izen hori, eta gau hartan ikus-entzuleek La Gioconda Amilcare Ponchielliren opera ikusi ahal izan zuten.

125 urte geroago, maiatzaren 31 batez ostera ere, Arriaga Antzokiak gala berezia antolatu du, eta, antzokiaren arduradunek esan dutenez, agertoki gainean "gure eszenan oso ezagunak diren artista ugari, horietako batzuk nazioartean ere ospe handia dutenak", bilduko dituzte. Horien artean, abeslariak, antzezleak, lirikako izen handiak, dantzako maisuak, idazleak eta beste egongo dira.

Ekitaldian, artistek zuzeneko emanaldiak eskainiko dituzte, eta batzuk, gainera, ikuskizun bereziak prestatzen ari dira ospakizun horretarako.

Halaber, kultura alorreko pertsona ezagunek Arriaga Antzokia omendu eta aintzatespena adierazteko grabatu dituzten zorion mezuak jasotzen dituzten bideoak ere emango dira.

Ekitaldia Emilio Sagik, Arriaga Antzokiko zuzendari artistiko eta azken urteetako bultzatzaile nagusietakoak, gidatuko du, eta Gurutze Beitia eta Enriqueta Vega antzezleak arituko dira berarekin batera.

Sarrerak, 10 euroan

Galarako sarrerak apirilaren 27an jarriko dituzte salgai, 10 euroko prezio bakarrean. Ohiko bideetatik erosi ahalko dira: antzokiaren webgunea, 946 850 850 telefono zenbakia eta leihatilak.

Inaugurazio eguneko esku-orria


Barrakak Paduretako aparkalekuan ipiniko dituzte aurtengo sanmigeletan

N-634 errepidean egiten ari diren lanak direla, barrakak lekuz aldatzea erabaki du Iurretako udalak.

Errepidean beharrean dabiltzan langileen etxolak eta eraikuntza materiala daude orain arte barrakak jarri izan diren arloan, eta azken hauek "toki egokiago batera" eramango dituzte Iñaki Totorikaguena alkateak jakitera eman duenez.

Irailaren 26tik urriaren 6ra bitarte egongo dira "gutxi gorabehera" barrakak Iurretan, sanmigelak direla-eta. Paduretako aparkalekuaren heren bat hartuko dutela aurreikusten du alkateak.


JOK Filmsen saio bat Abu Dhabira, eta Pausokaren beste bat Belgikara

Cannesko Mipcom ikus-entzunezkoen azokan, Greziako telebista publikoak interesa azaldu du euskarazko 'Aitaren etxea' telesaila emititzeko

Pausokak iaz ETB2rako egin zuen El impostor saioaren formatua Belgikako 100.000Wolf ekoizpen etxeari saldu dio Cannesko Mipcom azokan. «Halakoak azokan sinatzea ez da ohikoena izaten, baina pozik gaude», esan du Xabier Zabaleta Pausokako formatu eta proiektuen zuzendariak. El impostor saioan pertsona batek familia baten parte izatera jokatzen du egun batzuetan, eta lehiakideak asmatu egin behar du senideen artetik zein den iruzurgilea. Pausokak Aitaren etxea telesaila ere eraman du Cannesera, eta Greziako telebista publikoak azpidatziekin emititzeko interesa azaldu du. Zabaletak nabarmendu du telesailak hainbat enpresaren arreta piztu duela. Nazioarteko banatzaileekin bilerak egin dituzte azokan —gaur bukatuko da—, «ahalik eta herrialde gehienetara saltzeko».

JOK Films ekoizpen etxeak, bestalde, oso harrera ona izan zuen joan den asteburuan MIP Junior International Pitch-en, Mike's Mysteries animazioko saioarekin. Ehun enpresen lanen artean bost finalisten artean gelditu zen; irabazlea Erresuma Batuko The boy who switched off the sun izan zen. Jokin Etxeberria JOK Films enpresaren zuzendariak iragarri duenez, Abu Dhabiko (Arabiar Emirerri Batuak) Majid Entertainment konpainiak Mike's Mysteries saioaren 26 atal ekoitziko ditu. Etxeberria hara joatekoa da laster. Animazioen marrazkilaria Iagoba Moly da.

Pausoka eta JOK Films ez ezik, Basque Stream, Brisney, Euskaltel, Expressive, Prime Time Media eta Sugar Factory euskal enpresak ere izan dira azokan. Baita EITB, Bilbao Bizkaia Film Comission eta Donostia 2016 fundazioa ere.

Mundu osoko 4.728 enpresa izan dira egunotan Cannesen, 13.650 parte hartzaile, eta estreinaldi entzutetsuak egin dituzte: Foxen The X-Files telesailaren itzulera, Sky Atlantic eta Canal+en Panthers —John Hunt aktorearekin— eta Harvey Weinstein ekoizlearen War and Peace. Larine Garaude antolatzailearen arabera, «pantaila txikiak ez dio inbidiarik handiari».


Mus txapelketa hilaren 17an

Garin tabernan mus txapelketa jokatuko dute hilaren 17an, ostirala, gaueko 22:30etan. Bestalde, mus txapelketako puntometroan sailkapeneko lehenengo postuetan honakoak daude: Alfonsito,11 punturekin; Arraras, 11 punturekin; Ekhi, 8 punturekin; Appo, 7 punturekin eta Gorka, 7 punturekin.


Joxe Urdangarin gaur Zumaian

Gipuzkoako bertsolari txapelketa final laurdenetan da eta gaur Joxe Luix Urdangarin hernaniarrak kantatuko du Zumaian, 17:00etan, Maria eta Jose ikastetxean. Aurkari izango ditu: Goikoetxea, Sarriegi, Uranga, Gorostidi eta Manzisidor.


Hainbat kirol zerbitzu emateko enpresa kontratatuko du Udalak

Hamabosr kirol ezberdin eman beharko ditu enpresak, eta lau urteko kontratua egingo diote. Deialdia Gipuzkoako Aldizkari Ofizialean kaleratu zen hilaren 18an, eta proposamenak aurkezteko epea zabaldu dute, uztailaren 3ra arte.

Hainbat kirol

Kirol zerbitzua esleitzen zaion enpresak hainbat kirol eman beharko ditu. Hain justu ere, elbarriendako gimnasia, gimnasia terapeutikoa, aerobika, mantentze gimnasia, fit-bike, pilatesa, pilates terapeutikoa, hirugarren adinekoendako gimnasia, body balance, body combat, body pump, batuka, fitness eta erditze ondorengo gimnasia.

Irakasleek bete beharreko baldintzak ere zehazten dira deialdian. Horren harira, irakasleek derrigorrez monitore titulua izan beharko dute. Gainera, gimnasia terapeutikoa emango duen pertsonak Fisioterapeuta edo Heziketa Fisikoan lizentziaduna izan beharko du. Bestalde, proposamena egiterakoan honako agiri hauek aurkeztu behar dira: monitore edo sorosle tituluak, EGA agiria, Nortasun Agiriaren fotokopia, autonomoetan alta emanda dagoela erakusten duen agiria, proposamen ekonomikoa, jarduera programaren ikerketa eta esperientzia erakusten duten agiriak. Era berean, baldintzetan zehazten da eskatzaileak egiten duen proposamena urte batez mantendu beharko duela derrigorrez.

Proposamen ekonomikoa

Proposamen ekonomikoa egin ahal izateko, gehienezko kopuruak zehazten dira baldintzetan: adibidez, hirugarren adinekoendako eta elbarriendako gimnasiaren kasuan, 20,11 euro orainduko dituzte orduko, gehienez. Proposamen ekonomiko hoberena egiten duenari lau urterako kontratua egin dio Udalak, eta, bi aldeak ados egonez gero, beste bi urte luza daiteke.


Hauteskundeen data adostea eskaini du Sanchezek

PSOEko buruzagia hauteskunde orokorren deialdia adosteko prest agertu da, baldin eta Mariano Rajoyren kontrako zentsura-mozioak aurrera egiten badu.

Pedro Sanchez PSOEko buruzagiak adierazi duenez, "beste gauza batzuetarako" (155. artikulua babesteko, esaterako) bere alderdiak egin duen Estatu oposizioak eraman du Mariano Rajoyren aurkako zentsura-mozioa aurkeztera. "Mariano Rajoyren eta bere Gobernuaren garaia amaitu da", ohartarazi du.

Sanchez PSOEko diputatu eta senatariekin elkartu da gaur goizean, Rajoyren aurkako zentsura-mozioa zergatik aurkeztu duen azaltzeko. Espainiako kohesio soziala eta batasuna arriskuan jarri izana, Espainiak Europar Batasunaren aurrean eta alderdi politikoek herritarren aurrean duten sinesgarritasunari kalte egitea egotzi dio PSOEko idazkari nagusiak Gobernuko presidenteari.

Buruzagi sozialista hauteskunde orokorren deialdia adosteko prest agertu da, baldin eta Mariano Rajoyren kontrako zentsura-mozioak aurrera egiten badu. Are gehiago, beste alderdi politikoekin hurrengo Gobernuaren iraupena negoziatzearen alde agertu da, hauteskundeak deitu aurretik.

PSOEko idazkari nagusiaren esanetan, hauteskunde orokorrak deitu aurretik denboratxo bat behar da herrialdeko "bizitza politiko eta instituzionala egonkortzeko eta normalizatzeko".

Bestalde, zentsura-mozioaren aurrean beren jarrera adierazteko eskatu die alderdi politikoei, gai honetan bitarteko jarrerek ez dutelako lekurik, horren hitzetan.

PSOE Kongresuko talde batzuekin harremanetan jarri da

Pedro Sanchez PSOEko burua Unidos Podemos, Compromis eta ERCko talde parlamentarioetako ordezkariekin harremanetan jarri da Rajoyren aurkako zentsura-mozioaz hitz egiteko.

Podemoseko iturriek baieztatu dutenez, Pedro Sanchezek Pablo Iglesias alderdi moreko idazkari nagusiarekin hitz egin du telefonoz. Dena den, ez dute elkarrizketa horren edukiaren inguruko xehetasunik eman.

Joan Baldovi Compromiseko bozeramaileak eta Jose Luis Abalos PSOEko Antolaketa idazkariak bilera egin dute gaur goizean. Abalosek eskerrak eman dizkio Compromisi trukean ezer jaso gabe zentsura-mozioa babesteagatik.

Joan Tarda ERCk Diputatuen Kongresuan duen bozeramaileak baieztatu duenez, atzo Pedro Sanchezek deitu zion eta hemendik aurrerakoak Abalosekin hitz egiteko esan zion.

Bestalde, PDeCATek ziurtatu duenez, ez dute bilerarik egin Sanchezekin, Carles Campuzano bozeramaileak Sanchezekin trukatutako "kortesiazko" mezuez harago.

Bestalde, Pedro Sanchez PSOEko buruzagiak beharrezko babesak lortu ez eta bere saiakeran porrot egiten baldin badu, hauteskundeak deitzeko beste zentsura-mozio bat aurkezteko prest agertu da gaur Pablo Iglesias Podemoseko idazkari nagusia.

“Pedro Sanchezek ostiralean porrot egiten baldin badu, PPk gobernatzen jarraitu baino lehen, bigarren aukera bat dago, lehenbailehen hauteskundeak egiteko lan egitea, alegia”, adierazi du Iglesiasek Kongresuko pasilloetan.

Baina Ciudadanosi diputatuak ez dizkio utziko, mozio bat aurkez dezan, Podemosek 67 diputatu dituelako eta egin ahal duelako. Hala eta guztiz ere, Sanchezen mozioari babesa berretsi dio Podemoseko idazkari nagusiak.

Jose Manuel Villegas Ciudadanoseko idazkariak azaldu duenez, Mariano Rajoy Espainiako Gobernuko presidenteari hauteskundeak aurreratzeko eskatzen jarraituko dute, eta uko egingo balio, bultzatzen saiatuko lirateke, zentsura-mozio “instrumental” baten bidez.

Hala ere, bigarren aukera horretarako “batez ere” PSOErekin hitz egingo luke. Horrela, Podemosek mozioa bultzatuko balu, Ciudadanosen jarrera zein izango litzateke ez du zehaztu Villegasek.

“Guk egiten ari garenari eutsiko diogu: lehenik eta behin, Mariano Rajoy konbentzitu, presioa egin eta eskatu, jarrera aldatu eta hauteskundeak deitu ditzan, eta hala ez balitz, batez ere PSOErekin hitz egingo dugu”, esan du Kongresuko pasilloetan.


Altsasuko gazte trukearen aldeko kontzertua

Haien ondoren, dagoeneko aski ezaguna den Trasteando taldea ariko da. Musika zaletasunak batu dituen lagun talde zabalak estilo, garai, gustu eta mota guztietako kantuak eskainiko ditu. Kontzertua gaur, 23:00etan izanen da, Altsasuko Gure Etxea eraikinean. Gazte trukea10 gazte altsasuar abuztuaren 25etik irailaren 1era Frantziako Pezenas herrira joanen dira, Montpelliertik 50 km-ra dagoena. Gazte trukea Europako Batasunaren programa baten barruan eginen dute. Europak gastuen %70a ordainduko du eta gainontzekoa gazteen bizkar izanen da. Gastu horri aurre egiteko makina bat jarduera antolatzen ari dira, tartean gaurko kontzertua eta biharko antolatua dagoen frontenis txapelketa. Burunda pilotalekuan izanen da. Izena emateko 666 356 228 telefonora hots egin behar da, bikote bakoitzak 15 euro ordaindu beharko ditu.


Beti Gaztek Mondragon garaitu du (0-2)

Etxetik kapo bikain segitzen du talde lesakarrak, bigarren partidua eta bigarren garaipena. Oier Iantzik kontatu digu.


21 aulki, bestelako sorkuntzei tokia eskaintzeko

Gaur hasiko da 21 aulki zikloa. 2016an egin zuten lehen aldiz. Ordutik, ohiko zirkuitu artistikoetan tokirik ez duten proposamenek aterpe hartu dute Ehuntze espazioan. 21 aulki da benetako izena, baina COVID-19ak —hau ere bai— baldintzatuko duenez, edukieran zanbuluka ibiliko da.

Ehuntzeko Idoia Beratarbidek azaldu du zein motako ekitaldiak programatzen dituzten, adibideekin: «Ez dira ohiko zirkuituan sartzen askotan ezin direlako sailkatu. Irakurraldia da, baina ez da; performancea du; bertsolaritza beste zerbaitekin nahasten da. Adibidez, poesia eskaintzen duten toki batean eskaintzen duzu performance pixka bat duen zerbait, eta esaten dizute ez dela bakarrik poesia».

Hori bai, diziplina bateko emanaldi puruak ere ekarri izan dituzte. Poesia errezitaldiak, adibidez, poesiaren zirkuitua ez delako oso handia.

Ekitaldiek formatu txikia izateak ematen du beste goxotasun edo intimotasun bat, Beratarbideren arabera: «Eskaintzen ditugun ekitaldi asko badira horretarako prestatuta daudenak. Ez beti, badirelako agertoki handiagoetarako prestatuta daudenak. Lan batzuk toki txikietan eta gertutasunean gogoz ikusten dira. Jendeak eskertzen du; gainera, egileek eurek oholtzan daudenean transmititzen dute hori».

Propio sortutako ekitaldia

Ainara Lasa eta Alaia Martinek ziklorako propio sortutako emanaldi parte hartzaile batekin hasiko da gaur aurtengo 21 aulki (Ehuntzen, 17:30ean). Bi sortzaile oiartzuarrek prestatutako Mugakidetzan saioak mugak izango ditu ardatz.

Beratarbidek laburbildu du: «Martinek bertso batzuk prestatuta ditu, eta abesten ari den bitartean, Lasak ekarri dituen argazkiak nahastuta, argazki berriak sortuko ditu. Entzuten ari garen heinean, ikusiko dugu nola sortuko duen, pantaila handi batean». Ondoren, irudi berri horiei publikoak hitz batzuk jarriko dizkio, eta hitz horiekin Martinek bertsoa osatuko du. «Aukera izango dugu sortzaileen buruak nola funtzionatzen duen sentitzeko».

Biharko Maringurua antolatuta zuten, baina bertan behera geratu da, data berria jarri arte. Eneritz Artetxek, Maider Galarzak eta Idoia Hernandez Hatxe-k emakumeek antzerkian duten paperari buruz hausnartuko dute, Karanbola hirukoitza liburuan oinarrituta, performance moduko pilulekin uztartuta.

Gaur zortzirako, Andrezaharraren manifestua (udaletxea, 19:00etan), Mari Luz Esteban, Ainhoa Alberdi, Iraia Elias, Jurdana Otxoa, Idoia Beratarbide eta Miriam Ubaneten eskutik. Estebanen izen bereko poemarioaren irakurraldi performatiboa izango da.

Beratarbidek ez du xehetasun handirik aurreratu nahi izan, baina irribarrea atera zaio esan duenean «denek denetik» egingo dutela. Normaltasun egoera batean ere saio hori udaletxean egingo luketela zehaztu du Beratarbidek.

Nagore Legarretak iaz ateratako argazkiak banatuko dizkie saio hartako parte hartzaileei.

Biharamunerako, Alaiartekin hiru orduko ikastaroa antolatu dute, Ehuntze sormen espazioan (10:00etan hasiko da). Mosaikoak zer diren eta nola egiten diren ikasiko dute, 10:00etatik aurrera. Alaia Gaztelumendik —Alaiarten izena— mosaikoa egin du duela gutxi bidegorriko komunetan, eta jakin-mina piztu du herrian; asetze aldera antolatu dute ikastaroa.

Egun horretan, arratsaldez, iazko ekitalditik ixteke duten jarduera egingo dute. Nagore Legarreta argazkilariak argazkiak atera zizkien emakume oiartzuarrei. Oraindik ere lanerako materiala biltzen jarraitzen du Legarretak. Oiartzungo saioan dozena bat emakume elkartu zituen, eta «arrakasta» bezala definitu du Beratarbidek.

«Ordura arte ez zuen lortu hainbeste emakume elkartzea, talde txikiagoak suertatu zitzaizkion ordura arte». Parte hartzaileek norbera agertzen den sinatutako argazkia jasoko dute. Potretak eramateaz gain, Legarretak kamera eramango du, 50 urtetik gorako emakumeei argazkiak ateratzeko. Modeloen anonimotasuna bermatu dute. Argazki banaketa 18:30ean izango da, eta saioa ordubete geroago, Ehuntzen.

21 aulki-ren saioetan tokia hartzeko bi modu daude. Hilaren 28ko eta ekainaren 5eko saioetarako izena eman beharko da, edukiera bete arte. E-posta bidez idatzita egin daiteke edo 652 70 15 53 telefono zenbakira deituta. Hilaren 29ko eta ekainaren 4ko emanaldietarako sarrerak Irubide tabernan lor daitezke. Erreserbak egiteko ere Ehuntzeren posta elektroniko helbidera idatzi beharko da.


Alfonso Santibañez (PP): “150 etxebizitzatako udal parkea osatu nahi dugu, gazteek 400 euroan alokatzeko”

Zuen helburua da berriz ere ordezkaritza izatea Zarauzko Udalean.

2011n botoen %8a eskuratu genuen Zarautzen, eta 2015ean jaitsiera etorri zen: 420 botorekin gelditu ginen, %3,7arekin. Urte askoren ondoren, udaletik kanpo gelditu ginen: ia aurreneko aldiz demokrazian gaudenetik. Hori aldatu nahi dugu, behar adinako indarrarekin sartzeko udalean eta egiten ari ginen lanarekin jarraitzeko.

Behar adinako indarrarekin sartzeak zer esan nahi du?

Erabakigarriak izateko beharrezko indarrarekin sartzea. Erabakigarriak, aurrera eramaten diren politiketan, eta baita gobernu taldeen eraketan eta udaletxean lan egiteko moduetan ere.

Erabakigarriak, zertan?

Batetik, garatuko diren politikei dagokienez izan nahi dugu erabakigarriak. Eta, horretarako, noski, berebizikoa da gobernuaren osaketan ere erabakigarriak izatea, hor negoziatzen direlako norberaren programaren puntuak. Horiek betetzea da gure helburua.

Zuen esku egon, eta emaitzek ahalbidetuko balute, EAJrekin gobernua osatzea gustatuko litzaizueke?

Alderdi popularraren jarrera oso jakinekoa da, eta gure botoemaileek badakite. Emaitzak jakin ondoren aztertu beharko da, baina gure esku badago, Bildu ez da instituzioetan sartuko, hori oso argi dugu. Bestalde, oraindik gogoan dugu PPk eta EAJk akordioa hautsi zutenekoa Espainiako Gobernuan. Guretzat traizioa izan da hori. Hortaz, gure asmoa da kanpotik baldintzatzea udalaren egunerokoa.

Espainiako Gorteetako hauteskundeak denboran oso gertu gelditzen dira igande honetako hauteskundeetatik. Uste duzu hango emaitzek eragingo diotela Zarauzko udal hauteskunde hauei?

Hauteskunde desberdinak dira, eta denboraz gertu egon arren, jendearen mentalitatean desberdina da. Udalekoetan askoz gehiago baloratzen da pertsona eta gertutasuna. Gainera, ikusita Gorteetarako hauteskundeen emaitzak, ikusita Voxek eta Ciudadanosek lortutako botoak, eta herrikoetara ez direla aurkezten, uste dugu tarte handia dugula ordezkaria lortzeko.

Zuretzat zer lehentasun ditu Zarautzek?

Hauteskunde programaren barruan neurri asko jaso ditugu, baina uste dugu lehentasunetako bat zergak jaistea dela. Udal tasa eta zergak izoztea proposatzen dugu, eta Ondasun Higiezinen Gaineko Zerga (OHGZ) jaistea. Aurrena, OHGZ jaitsi behar da, badagoelako horretarako aukera, eta gero, kendu egin behar da bigarren etxebizitzagatik ordaintzen den errekargua.

Hauteskunde programatik zer nabarmenduko zenuke?

Batetik, herritarren segurtasuna indartuko nuke, udaltzain gehiagorentzat lanpostuak sortuta. Bestetik, udaletxean gardentasuna bultzatuko nuke. Horrez gain, Donostia eta Zarautz arteko autobide zatia doan jartzea proposatzen dut, turismoa, merkataritza eta ostalaritza bultzatzeko. Zarautzen proposatzeaz gain, Gipuzkoako Alderdi Popularrak ere bere gain hartzen du eskaria, eta hori proposatuko du aldundiko Batzar Nagusietan ere.

Turismoarekin lotuta, zuen beste proposamenetako bat da hotelen gaitasuna handitzea. Hortaz, zuen ustez Zarautzek hotel gehiago behar ditu?

Gaur egun Zarautzen dagoen egonaldi eskaintza ez da nahikoa gure ustez. Zarautzek, helmuga turistiko handi bat izateko, hotel handi bat behar du. Hemen dauden hotel establezimenduak txikiak dira, eta uste dugu badagoela espazioa herrian ohe gehiago eskaintzeko.

Baduzue buruan toki zehatzen bat?

Iniziatiba pribatua izan behar du horrek, noski, baina udaletik erraztasunak eman behar ditugu. Orain, adibidez, eztabaida handia dago Santa Klara komentuaren erabileraren inguruan. Guk uste dugu toki aproposa dela turismorako azpiegitura bezala. Hotel handi batentzat aukera bideragarria izan daiteke. Gainera, lehenago askotan egin izan da antzeko ezaugarrietako eraikinekin. Tokia bikaina da horretarako.

Etxebizitza arloan, bi neurri proposatzen dituzue.

Bai, hemen etxebizitza oso garesti dago, eta arazoa da gazteak emantzipatzeko. Asko, gainera, herritik joaten dira. Horregatik, neurri bat da babestutako etxeak eraikitzea, eta bestea, 150 etxebizitzatako udal parkea osatzea, gazteenen alokairurako. 35 urtetik beherakoek 400 euroan alokatu ahal izateko.

Doako aparkalekuak eskaini nahi dituzue erdigunetik kanpora.

Bai, guretzat garrantzitsua da. Herriaren kanpoaldean jarriko genituzke, eta hala, jendea ez litzateke erdiguneraino etorriko autoz. Sanpelaiora iritsi aurretik dagoen aparkalekua ez dago egoera onean, baina toki aproposa da, jendea erraz iritsi daitekeelako oinez hondartzara. Gure helburua da gaur egungo TAO sistema kentzea herri osotik: batetik, TAO irailaren 1era arte bakarrik jarriko genuke; eta bestetik, auzoetatik kendu egingo genuke pixkanaka. Esaterako, Vista Alegre eta Salberdinetik. Erdigunean, berriz, mantenduko genuke. Adibidez, Indamendi kalea hutsik egoten da uda osoan. Ez dauka zentzurik hor TAO jartzeak. Udalak ez du oztoporik jarri behar; alderantziz, erraztasunak eman behar ditu. Izan ere, zenbat eta turista gehiago etorri, egun-pasa datozenak barne, hobe. Horrek turismoa, ostalaritza eta merkataritza sustatzen dituelako. Eta hori da nahi duguna: denak Zarautzera etortzea, eta hori erraza eta sinplea izatea. Eta, aldi berean, bertakook lasai bizitzea eta ez izatea hau jende-olde bat.

Aparkaleku horiek udan egoten dira martxan. Zuek urte osoan nahi dituzue?

Aurreneko gauza da gaur egun erabiltzen diren aparkalekuak txukuntzea eta egokitzea, horrela ibilgailu gehiago sartzen direlako. Behin hori eginda, urte osorako izatea da gure asmoa, urte osorako azpiegitura bat delako.

Hondakinen gaiak ere arduratzen zaituzte.

Bai. PPrentzat, udal politikei dagokienez, garrantzitsuena da herritarren arazoak konpontzea. Eta horren ondoren, bizitza erraztea jendeari. Horregatik, ez diogu zentzurik aurkitzen errefusarentzat txartela jartzeari, ez baita beharrezkoa. Eta erraza da konplikatzea: txartela galdu zaizulako, edo udan oporretara zatozelako eta ez daukazulako… Azkenean, zabor asko gelditzen da kalean, ontziratu gabe.

Eta organikoari dagokionez?

Txartela behar izatea ondo ikusten dugu, ezaugarri berezi batzuk dituelako. Baina errefusarenak ez dauka zentzurik.

Kiroldegiaren eskaintza handitu eta hura material gehiagorekin hornitzea da zuen beste proposamenetako bat.

Bai. Batetik, haur txikientzat igeriketa ikastaro gehiago egotea nahi dugu, ordutegia zabalduta, hori delako eskaera gehien duen zerbitzuetako bat. Asko gelditzen dira kanpoan gaur egun. Bestetik, fitness gela handitu nahi dugu, txiki samar gelditu baita.

Gardentasuna ere inportantea da zuentzat.

Bai, gure ustez udalaren webgunean zinegotzi bakoitzaren curriculuma jarri behar da, herritar guztiek ikusteko zein den gure ibilbide profesionala. Guk, politika alde batera utzita, konponduta daukagu gure bizitza. Politikara gatoz ilusio handiarekin eta gauzak aldatzeko gogoz, baina ez soldata batengatik edo liberazioak bilatzen. Horregatik, udalaren webgunean azaldu beharko litzateke udaletik zenbat diru jasotzen duen zinegotzi bakoitzak urtean. Uste dugu informazio horrek gardena behar duela izan eta herritarrentzako eskuragarri egon behar duela.

“Terrorismoa goratzearekin lotutako margoketak ezabatzeko plan bat” ere aurkeztu duzue.

Bai, uste dugu plan bat behar dela, margoketa horiek 24 ordutan gure kaleetatik ezabatuta egon daitezen, ez delako positiboa gizartearengan eragiten duena.

Azken urteetan era horretako margoketak atzeman dituzue herrian?

Oraindik badaude. Ez lehen bezainbeste, eta batzuetan kentzen dira, baina oraindik badaude. Bakar bat egotea ere gehiegi da.

Banderen Legea aplikatzea ere badator zuen programan.

Bai. Normaltasun osoz ezarri behar da Banderen Legea udaletxean, merezi duten duintasun guztiarekin ager daitezen hiru bandera konstituzionalak. Gaur egun oso txiki daude, eta azken batean, bandera bat ezkutatzeagatik, ezkutatzen ari gara udalarena eta erkidegoarena ere. Ez dauka zentzurik.


Arabako trikitilari onenak lehiatu ziren Okondoko Udazken Azokan

Iragan larunbatean egin zen Okondoko Udazken Azoka. Edizio berezia izan zen, Arabako Trikitixa Txapelketa batu zitzaielako ohiko produktuen salemnta eta untxi eta oilo erakustaldiei.


Altsasu Gurasoak plataformak botako du txupinazoa Aste Nagusi Piratan

Altsasuko auzian auzipetutakoen gurasoei elkartasuna adierazi die Donostiako Piratak mugimenduak, eta "oinarrizko eskubideen babesa" aldarrikatu du. Ezkila Kapitaina Kalepoza kofradiari egokitu zaio.

Piratek Donostiako Aste Nagusiaren hasieran egin ohi duten txupinazoan, piraten mugimenduaren baloreekin bat datorren aldarrikapen bat aurkezten du urtero Matti petsonaiak, eta haren eskutik botatzen dute bolandera hautatutako taldeek edo norbanakoek. Aurten, Altsasuko auzian auzipetutako gazteen gurasoek botako dute suziria.

Donostiako Piraten mugimenduak "elkartasun osoa" adierazi dio Altsasu Gurasoak plataformari eta "oinarrizko eskubideen babesa" aldarrikatu du. Jai alternatiboen antolatzaileek nabarmendu dute Oihan Arnanzek, Adur Ramirezek eta Jokin Unamunok 600 egun baino gehiago daramatzatela espetxean eta Iñaki Abad, Aratz Urrizola, Jon Ander Cob eta Julen Goikoetxea ere kartzela direla, ekainaren 5ean bigarrenez atxilotu zituztenetik. "Donostiako itsasoaren kresala ehunka kilometrotara dauden gazteengana iristea" espero dute piratek.

Auzipetuen gurasoek pozez hartu dute txapligua botatzeko izendapena. Ezinbesteko jo dute eragileen arteko elkarlana, "gizarte aske bat lortzeko".

Covite biktimen elkarteak Donostiako udalari eskatu dio ez uzteko Altsasuko Gurasoak plataformari txupina botatzen. Horrela gertatzen bada, ekinbide legalak martxan jarriko dituztela ohartarazi du elkarteak webgunean zabaldu dute oharrean.

Aurreko urteetan, Martuteneko auzo elkarteak, Stop Kalertzeak plataformak, abortoaren aldeko mugimenduak, Irutxuloko Hitzak, Katherina eta Hassanna errefuxiatuek eta Sara Majarenas preso ohiak eta haren alabak bota dute suziria.

Ezkila Kapitaina, Kalepoza

Mattiz gain, Ezkila Kapitainak ere alaitu ohi du Aste Nagusi Pirataren jai gunea. Urtero, kofradia batekin ibiltzen da festan, eta aurten Kalepoza kofradiari egokitu zaio. Alaitasuna eta bizipoza ditu ardatz kofradiak. Kale Lagunak hockey taldearen inguruko lagunez osatua dago.


Zoriontsu izateko saioak, bihar eta etzi

Zoriontsu izateko meditazio saioak antolatu dituzte, bihar eta etzi, Biterin. 11:00etatik 12:00etara izango dira saioak, debalde. Urko Arozena izango da irakaslea.


‘Pina’ dokumentala gaur zineklubaren eskutik

Pina dokumentala eskainiko dute gaur zineklub taldeak antolatuta. Wim Wenders zuzendariak Pina Bausch dantzari eta koreografo alemaniarrari egindako omenaldia da Pina. 20:30ean hasiko da Latxartegi aretoan.


Europak 11,6 milioi 'Euskal Y'-ra bideratu nahi ditu

BRUSELA. Europako Batzordeak 11,6 milioi euro Euskal Y-ra bideratzea proposatu zuen atzo. Gasteiz, Bilbo eta Donostia Lapurdirekin lotu asmo ditu azpiegitura horrek. Dena den, Europako Batasuneko kideek oniritzia eman beharko diote proposamenari.

Europako Batzordeak proposatutako 11,6 milioi euroak ERTMS seinalizazio sistema garatzera bideratu nahi dituzte, Bergara-Irun eta Bilbo-Gasteiz zatietarako. Batzordeak 6.700 milioi euro bideratu nahi ditu garraiorako azpiegituren 195 proiekturentzat, Connecting Europe Facility programaren bidez.

Hain zuzen ere, herenegun jakin zen Bergarako lotuneko bost zatiren kontratuak baliogabetu zituela Adifek, lanak egiteko agindua jaso zuten enpresak eta Espainiako Gobernua ez baitziren ados jarri kontratuaren baldintzetan. Ana Oregi Eusko Jaurlaritzako Ingurumen eta Lurralde Politikako sailburuak esan zuen atzo AHT-aren obrak 2019rako amaitzea «utopia» bat dela.


Christine Lagarde NDFko zuzendaria Tapie auzian epaituko dute

Ekonomia ministroa zenean Frantziak Bernard Tapie enpresaburuari ia 404 milioi euroko kalte-ordaina eman zion. NDFko zuzendariak funts publikoak ustez “zabarkeriaz” kudeatu zituen.

Christine Lagarde Ekonomia ministroa zenean Frantziako Estatuak Bernard Tapie enpresaburuari ia 404 milioi euroko kalte-ordaina eman zion, 2007an. NDFko zuzendariak funts publikoak ustez ?zabarkeriaz? kudeatu zituen eta erruztatuen aulkian eseriko da.

Lagarde 2014ko abuztuan inputatu zuten. Kalte-ordainaren esleipenean ustelkeria izan ote zen ebazteko ikerketa abian jarri zuten Frantzian. Adidas enpresa 90eko hamarkadan saldu zutenean jaso zuen kalte-ordaina Tapiek.

Frantziako Fiskaltzak auzia atzera botatzeko eskatu zion Errepublikako Gorte Gorenari iragan irailean, baina Auzitegi horrek epaiketaren alde egin du, i-Tele telebistak jakitera eman duenez.

Ministro ohiaren ahotan, erabakia ?ulertzen zaila? da. Helegitea aurkeztuko duela iragarri du Lagardek agiri batean. Beti Estatuaren mesederako lan egin eta legea errespetatu duela defendatu du buruzagiak. ?Inputatzeko kargurik ez dago?, esan du.

Adidasen salmenta

Credit Lyonnaisek (orduan banku publikoa) Adidas Frantziako Estatuaren izenean saldu zuen 1993an. Konpainiaren jabetza Tapieri kendu zion Estatuak.

Enpresaren balioa handiagoa zela eta Estatuak balio horren azpitik erosi ziola iritzita enpresaburuak auzitegietara jo zuen urte batzuk geroago. Auziak bi hamarkada eman zituen epaitegietan, eta azkenean auzitegi pribatu batek ebatzi zuen Nicolas Sarkozy kontserbadorea presidente zenean. Bitartekaritza pribatura jotzea Lagardek erabaki zuen, Ekonomia ministroa zenean.

Epaitegi pribatu horren izendapena Tapieri mesede egiteko izan zela uste dute Errepublikako Justizia Gorteko magistratuek.

Ia 404 milioi euroak bueltatzeko eskatu zion Frantziako Justiziak Tapieri abenduaren 3an, iragan otsailean Gorenak auzitegi pribatuaren ebazpena bertan behera utzi ondoren.

Urtebeteko espetxe-zigorra eta 15.000 euroko isuna

Iaz inputazioaren berri eman zutenean, dimisioa emango ez zuela iragarri zuen Lagardek, eta NDFk babesa eman zion.

Erruduna dela baieztatzen baldin bada, Lagarderi urtebeteko kartzela-zigorra eta 15.000 euroko isuna ezar diezaiokete.


Abian da Mintzalagun programa

Atzo hasi zuen Azkoitiko Mintzalagun egitasmoak ikasturtea. Herrian lehenengo aldiz jarri dute martxan euskaraz ikasteko programa, eta hilabeteko kanpainaren ostean, atzo aurkeztu zituzten bertan parte hartuko duten taldeak.

Momentuz, euskaldun zahar nahiz berriez osatutako bederatzi taldek hartuko dute parte Mintzalagun programan. Mintzalagunak, astean behin elkartuko dira, euskaraz hitz egiteko asmoarekin, egitasmoaren helburua euskaraz hitz egiteko ohitura hartzea baita.

Antolatzaileek kanpaina amaitu badute ere, egitasmoan parte hartu nahi duenak ikasturte osoan zehar eman dezake izena, 943 15 10 89 edota 943 85 70 71 telefonora deituta.


Sinesmena

Azken aldian buelta asko eman dizkiot gaitasunen eta etiketen gaiari. Txiki-txikitatik jasotzen ditugun etiketa horiek nola markatzen gaituzten eta nola sartzen zaizkigun barru-barruraino, buruan eta gorputzean grabatuta geratu arte. Gure sinesmen sistema, haurtzarotik jaso ditugun etiketa eta balo-reez osatzen joan gara jaio ginenetik. Sinesmen hauek slogan moduan funtzionatzen dute, eta slogan horiek jantzita gabiltza egunero alde batetik bestera. Gu, slogan horiek diotena garela erabat sinestuta.

Gure bizitzan zehar dauzkagun portaera asko justifikatzeko, guri buruz pentsatzen dugun horretara jotzen dugu, etiketa hauetara: «Alperra naiz, beraz ez dut balio gauza berririk ikasteko», «desastre bat naiz ordutegiekin, beraz inoiz ez naiz orduan helduko». Askotan etiketa hauei duten indarra baino gehiago ematen diegu eta honela, geroz eta pisu gehiago hartuz doaz. Sinesmen asko lagungarriak ere izan daitezke, baina askotan gure ekintzak blokeatu egiten dituzte; eta ez hori bakarrik, sinesmen askok auto-sabotajea egiten digute gure helburuak lortu nahi ditugunean.

Batzuetan oso zaila izaten da gure sinesmen sisteman ditugun mezu mugatzaileak zein diren identifikatzea, ez baitugu mugatzaileak direnik pentsatzen; egia absolutu direla iruditzen zaigu. Eta ez, zorionez, ez dago egia absoluturik. Sinesmen sistema horietatik sortutako portaerak aldatzea ez da lan erraza. Hasteko, kontzientzia hartu behar dugu zein sinesmen den mugatzen gaituena, sinesmen hori zein etiketek sortu duten eta nondik datozkigun. Adorea, indarra eta gureganako maitasuna behar-beharrezkoak dira sinesmen hauek aldatzen hasteko. Ez da lan erraza, ez, baina ezinezkoa ere ez.

Askotan aipatu dut nola 40 urtez kirolerako balio ez nuela sinestuta neukala. Txikitatik jaso nituen mezu desberdinek alperra, patosa, traketsa… bezalako etiketek nire sinesmen sisteman hori grabatu zuten…eta ondo grabatu gainera. Sinesmen hori medio, urte hauetan guztietan ez dut kirolik egin. «Nik ez dut horretarako balio» esatea nahikoa zen sinesmen hori indartu eta lehen aipatu dudan bezala, egia absolutu bezala sentitzeko. Ze abildadea duen gure pentsamenduak sinesten dugun horri indarra emateko!

Sinesmen hori zalantzan jarri dudan unean etorri da aldaketa ordea, «eta zergatik ez?». Nork, noiz eta non esan du nik zerbait egiteko gaitasunik ez dudala? Nola jakingo dut gauza batean trebetasuna dudan hori probatzen ez badut? Eta trebetasunik ez izanda ere, zergatik ezin dut gustuko dudan gauza bat egin?

Badira zazpi hilabete sinesmen honi kontra egiten hasi nintzela. Erronkak jarriz eta poliki-poliki nire buruari gogor eginez, korrika metro batzuk egitetik, 20 kilometroko lasterketak egitera. Sinesmena sustraietatik hartu eta bere lekutik ateraz, bere lekuan beste mota bateko landarea emango duen hazia landatuz. Eta ez da korrika egiten hastea bakarrik izan. Sinesmen hau puskatzeak beste asko zalantzan jartzera eraman nau. Trebea ez naizela eta horregatik egin ez ditudan gauza berriak egiten hasia naiz. Hizkuntza bat ikasteko, marrazten ibiltzeko… ate berriak zabaldu zaizkit eta… bada hilabete bat mendian korrika hasi naizela!

Bizkarrean daramagun motxila pisutsu honek arinagoa izan beharko luke, eta mugatzaile zaizkigun sinesmen, beldur, aitzakia eta beste hainbat pentsamendu atera beharko genituzke bertatik


Presoen eta autodeterminazioaren aldeko mobilizazioetan parte hartzeko deia egin dute

Datorren ostiralean, hilaren 23an, De Juanaren egoera salatzeko ordubeteko lanuztea antolatu du Etxerat-ek. Hurrengo egunean, 24an, manifestazioa egingo da Bilbon Autodeterminazioa, amnistia Euskal Herriarentzat lelopean.

Ekitaldi bietan parte hartzeko deia egin du gaur amnistiaren aldeko mugimenduak, Xabin Juaristi eta Oihana Agirre bozeramaileek egin duten agerraldiaren bidez. Batetik, Iñaki de Juanak gose greban 105 egun daramatzala oroitarazi dute, eta haren eskubideen, zein, oro har, euskal preso politikoen eskubideen alde, otsailaren 23rako Etxerat-ek egin duen ordubeteko lanuzte deialdiarekin bat-egiteko eskatu dute.

Larunbatean, hilaren 24an, Autodeterminazioa, amnistia Euskal Herriarentzat lelopean manifestazioa egingo da Bilbon. Euskal gizarteko eta kultur munduko jende ezagunak egin du manifestazio horretarako deia, eta aministiaren aldeko mugimenduak ere bat egin du ekimen horrekin.


Zientzialaria, bata morea jantzita

Matematikaria eta feminista. Emakumeen zientzia lanak dibulgatu ditu, batez ere. Egin duen lana saritu du Emakundek, emakumeak zientziara gerturatzeagatik eta andre zientzialariak ikusarazteagatik.

Feminismoa emakume izateagatik ezagutu zuela esan du Marta Machok (Bilbo, 1962). Matematika ikasi zuen. Karreran ez zuen bestelako trataera edo jarrerarik igarri emakume izatearren. Bai, ordea, doktore tesia lantzen zebilela, eremu maskulinizatu batean. Harrezkero, irakurriz, eztabaidatuz, entzunez ikasi du feminismoaz. Besteak beste, dibulgazio lanetan jardun da, zientzia gizarteari helarazten. Emakumeen lana dibulgatu du, ezohiko moduan. Historian zientzialariak izan ziren emakumeen eta gaur egun zientzian dabiltzanen lanak hedatzen ditu Mujeres con ciencia blogaren bidez (Emakume zientziadunak). Haren lana saritu du Emakundek, emakumeak matematika eta zientzien mundura gerturatzeko egindako ahaleginagatik eta emakume zientifikoak ikusarazteagatik.

«Erreibindikazio txoko bat bada bloga», azaldu du Machok. «Garrantzitsuena, hala ere, dibulgazioa da». Historiak ezkutatutako emakume zientzialariak aurkezten ditu. «Askotan, bizitza eredugarriak dira, emakume indartsuak izan direlako. Ez dituzte ikerketa lanak bertan behera utzi egoera zailetan egon arren». Garbi du emakume horiek izan zirela aitzindariak.

Berdin-berdin goraipatzen du egungo andre zientzialarien lana. Batez ere, emakume gazteentzat «gertukoagoak» direlako. «Gaur egungo emakumeak zientzian lanean ikusten badituzte, ohartzen dira hezur-haragizkoak direla, eurek ere lor dezaketela zientzialari izatea». Egoera zailetan aurrera egindakoen berri izateak bestelako eragina daukala uste du: «Pentsatu ohi da emakume berezia dela arazo horiei guztiei aurre egin diena, eta norbera ez dela horren berezia».

Zientzien munduan

Matematikak «dibertigarriak» iruditzen zaizkio Machori; horregatik erabaki zuen ikastea. Baita erraz menderatzen zituelako ere. Karrera ikasketak amaitutakoan, doktore tesia egin zuen Lyongo Claude Bernard Unibertsitatean. Han igarri zituen emakume izatearen lehenengo oztopoak: alde batetik, gizonezkoek beste tratu bat jasotzen zutela; bestetik, lehiakortasun gogorra zegoela. «Emakumeak ez gaituzte hezten gizonak beste lehiatzeko. Ez badiozu eusten, lantzen zabiltzan gaia kentzen dizute. Izan ere, jende asko dabil gai bera lantzen. Emakume askok amore ematen dute lehian, eta lana utzi».

Zientzien munduan parekidetasuna lortzeko aurrerapauso asko eman direla uste du Machok, emakume gehiago dabiltzalako zientziak ikasten edo zientzietan lanean. Hala ere, oraindik arlo maskulinizatuak daudela salatzen du; ingeniaritza aipatu du.

Emakumeek «nahiago» dituzten arloak ere nabarmendu ditu. Biologiarekin lotuta daudenak, adibidez: «Bio-osasunean askoz emakume gehiago daude. Lotura izan dezake ikasketa horien etorkizuneko lanekin; zaintza lanarekin lotura sendoagoa daukate».

Dibulgazio lanetan jarduteko ere estilo propioa dauka Machok. Literatura erabili du matematikak gizarteari helarazteko. «Matematika edonon dago: goizean esnatzeko erabiltzen duzun iratzargailuan, esaterako. Literaturan ere bai». Liburuetako pasarteak erabili ditu matematika helarazteko: «Esaterako, Planet of the Apes liburuan [Tximutzarren planeta], Pitagorasen teorema erabiltzen du gizakiak tximuekin komunikatzeko. Hizkuntza unibertsala da».


Olatuek estaltzen dutena

Egun batetik bestera hondartzak zaborrez betetzen dira, eta udan are gehiago. Goizean goiz ekiten diote lanari hondartza garbiltzaileek, gero etorriko direnei dena garbi uztearren. Goiztiarrenek soilik ikusiko dituzte lanean, herritarrak heltzen direnerako bukatu ohi baitute haien egitekoa.

Goizean goiz esnatzen da Ainhoa Bordagarai. Asteko sei egunetan 06:00etarako joaten da Zarauzko hondartzara; eta ez eguzkia hartzera, jendeak botatako zaborra jasotzera baizik.

Zarautz. Herria lo dagoeneanGoizeko zazpiak dira. Zarauzko herria (Gipuzkoa) lo dago oraindik. Tabernak itxita daude. Aparkatzeko nahikoa leku dago. TAO ere ez da ordaindu behar ordu horietan; arratsaldean hondartzara datorren makina batek eskertuko luke hori. Malekoian kirolariak dabiltza, ordu batzuen buruan iragarrita dagoen berotik ihesi. Surflariren bat dabil olatuak harrapatzen, eta igerilari animaturen bat ere bai, goizeroko bainuari leial. Handik gertu, eskale bat dago lozorroan. Marea goian dago, eta hondartza txiki gelditzen da halakoetan; ia hondarrik gabe. Halere, olatuen gorabeherak agerian uzten du gizakiak itsasora botatzen duen guztia. Ainhoa Bordagarai getariarra (Gipuzkoa) egunero bezala ari da zikinkeriak biltzen.

Serbitzu enpresako langilea da. Hura eta beste bost-sei lagun 06:00etarako hasten dira lanean, kamiseta laranja jantzita. Asteko zazpi egunetan garbitu behar da hondartza, baita larunbat eta igandeetan ere. «Egin egin behar». Langile bakoitzak asteko egun bat egiten du jai, txandaka. Lehenengo zaborrontziak husten dituzte, eta, gero, eskuz banaka-banaka jaso hondarretan dagoen zikinkeria guztia —makina bat ere badute horretan laguntzeko—. Jendea agertzen denerako garbi egon behar du, ezin baitie trabarik egin. «Haiek dute lehentasuna». 12:00etarako etxera joateko moduan izan ohi dira.

Hamabost urte lan berean

Hamabost urte daramatza zeregin horretan Bordagaraik. «Asko gustatzen zait nire lana. Goiz hasi eta goiz bukatzen dut, eta, gainera, lasai-lasai egoten naiz. Jende askok urduri jartzen nau ni». Udako ordutegia dute orain. Neguan beranduago hasi eta amaitzen dute: 07:00etatik 14:00etara arte egiten dute lan. «Eta, gainera, asteburuak jai», dio irribarrez.

Denetik aurkitzen dute: sareak, egurra, plastikoa, harriak, zigarro puntak... Jendearen jarrera kritikatu du. «Gauza asko botatzen dituzte hondarretara edo uretara, eta ez da ezer kostatzen zaborrontzira botatzea». Dena garbitzen amaitutakoan ere, tokatzen zaie ezustekorik. «Imajinatu nolako amorrua ematen duen garbiketa amaitu duzunean txakur batek, agertu, eta zure begien aurrean kaka egiteak. Jendeak ez du jasotzen».

Animaliak ere aurkitu izan dituzte: arkumeak eta txakurrak, esaterako. «Baserritarrek itsasora botatzen dituzte gaixo daudelako». 2011n balea bat ere agertu zen, baina Bordagarai ez zen ari lanean egun hartan. «Kasualitatea». Hainbeste urte zeregin berean, ez zaio gogorra iruditzen: «Ohituta nago». Gainera, herritarrak esker onekoak direla iruditzen zaio: «Asko eskertzen dute gure lana goizean paseoan dabiltzanek-eta».

Hondartza garbitzera Zarautzera egunero joaten den arren, uretan gutxitan sartzen da. «Uste dut bi aldiz bakarrik bainatu naizela hemen. Hondartzara joan nahi badut, beste batera joaten naiz, deskonektatzeko».

Traktorea hartu eta lanean jarraitu du. Hara eta hona dabil, marea jaistean agertzen diren zikinkeriak biltzen. Hondarra jaso, garbitu, eta berriro jaurtitzen du makinak. «Sekulako abantaila da hau». Gizon bat hurbildu zaio Coca-Cola lata batekin, eta ea nora bota behar duen galdetu dio. Keinu baten bidez adierazi dio traktorearen atzeko aldera jaurtitzeko. Dagoeneko zikinkeria pila bat dago han: paper albal zatiak, pizgailuak, kristalak, txanponak... Ezerk ez du harritzen dagoeneko Bordagarai.

Bitartean, hor ari dira bere lankideak eskuz zikinkeriak jasotzen. Pauso bat aurrera, eta egur zati bat poltsara. Beste pauso bat, eta plastiko zati bat barrura. 2.800 metro luze da hondartza, Gipuzkoakoen artean luzeena. Berehala hasiko dira lehen bisitariak agertzen, eta ordurako, txukun egongo da guztia.

Eguzkia atera baino lehen ekin diote lanari Miarritzen hondartza garbitzaileek. Uda izan arren, errutina berdina da. Egunero egiten dute zabor bilketa, hiriaren itxura onari eusteko, besteak beste.

Miarritze. Herritar eta turistei plazer egitekoPala eskuan edo traktorean eserita, egunero hondartza zapaltzen lehendabizikoak dira Miarritzeko garbitzaileak. Inor heldu baino lehen biltzen dute aurreko egunean pilatutako zaborra, eta traktore berezi batzuekin uzten dute harea maila berean. Eguzkia atera baino lehen hasi dira garbiketarekin Grande Plage hondartzan. Faroak argitzen ditu aldiro. Goizeko bost eta erdiak dira. Ez dute kasik hitzik gurutzatu elkarren artean. Buru-belarri ari dira, eta logalea oraindik ez dute gainetik kendu izanen. Olatuen hotsarekin nahasten dira kaioen txioak.

Traktore batek hondartza gurutzatu du alde batetik bestera, eta area mailakatu. Beste batek mareak erakarritako hondarra itsas bazterrean metatu du, heldu den bezala, urak berriz eraman dezan. Bien bitartean, pala eta sardearekin dabiltza bi langile. Zaborra pilatu eta traktorean bildu dute.

Sei langile dira guztira, eta urte osoan jarduten dira. Udarako beste langile bat hartzen dute. «Miarritze geraleku ospetsu bat da, bikaintasunaren hiri bat. Udan zein neguan itxura ona eman behar dugu», adierazi du Patrick Destizon garbiketa lanen arduradunak.

Egunerokoan ez dago aldaketa handirik, urteko sasoia dena delakoa ere, azaldu duenez. «Udako igandeetan hondartza guztiak garbitzen ditugu, bestela lan errutina bera da». Izan ere, gainontzeko urtaroetan sei hondartzetatik hiru garbitzen dituzte igandeetan: Grande Plage, Miramar eta Ponte Vieux.

Eguna argitu ahala hasi dira langileak elkarri hitz egiten. Goizeko seiak. Festa egin ondotik egunsentia ikusteko hurbildu dira gazte batzuk. Hodeitsu dago, ordea, zerua. Haien asmoa ezin dutelarik bete, garbitzaileengana jo dute. Berehala bota dituzte gazteak hondartzatik. Barre eta algara artean aldendu dira. Kasinoaren alboan, bikote bat eseri da lurrean, zeruertzari so.

Eguzkiak, ordea, ezkutatuta jarraitzen du. Hamarnaka kaio pausatu dira hondarrean. Garbitzaileak uxatzen saiatu dira, baina ez dute alde egin nahi. Metro batzuk urrundu dira langileak hurbildu diren aldiro.

«Oso goiz hasten dira lanean», argitu du Destizonek. «Itzalean» geratzen den lana da, haren ustetan, baina «guztiz beharrezkoa»: «Baliabide anitz ditugu. Hiri eta hondartza politak erakutsi behar ditugu; Miarritze horretatik bizi da, hein batean».

Zaborra eta bestelakoak

Zaborra bildu ondoren, ohiko zabortegietara eramaten dituztela azaldu du. Ahal dutena birziklatzen dute, eta zabor banaketa egiten saiatzen dira.

Gauza «bitxiak» ere bildu dituzte: «Itsasora jaurtitakoa, itsasoak beti itzultzen du». Batzuetan ez da oso atsegina aurkitzen dutena. «Itotako animaliak ere topatu ditugu», deitoratu du Destizonek.

Urteko bost hilabetetan plan berezi bat jartzen dute martxan, maiatzetik iraila amaierara, alegia. Ahalegin berezia egiten dute, adibidez, ur gaineko zaborrak biltzen. Horrez gain, hilabete horietan, hainbat alditan pasatzen dira langileak hondartzatik egunean. «Saiatzen gara herritarrak hezten, baina zinez zaila da batzuetan. Herritarrek axolagabetasunez jokatzen dute, eta ez dira gai zakarrontzietara hurbiltzeko», Destizonen arabera.

Garbiketa nagusia goizean goiz egin ohi dute: 05:30etik 06:30era. Bihar han izanen dira berriz, bisitariek utzitako zaborra biltzen. Destizonek nabarmen utzi nahi izan du Miarritzeko hondartzen «bikaintasuna»: «Sacha Guitry antzerkigile frantsesak Miarritze maite zuen. Hala zioen: 'Bi hondartzen artean bat hautatu behar dugunean, horietako bat beti da Miarritze'».


"Indarrak pilatzera" deitu du iheslarien kolektiboak, prozesua elikatzen jarraitzeko

Espainiako eta Frantziako gobernuen jarrera salatu du EIPK-k, "salbuespen neurriak" bertan behera utzi beharrean nazioartean "presioa handitzen" ari direlako eta euroaginduaren moduko mekanismoekin "jazarpenari" eusten diotelako.

EIPK Euskal Iheslari Politikoen Kolektiboak “indarrak pilatzera” deitu du, konponbide prozesua elikatzen jarraitzeko eta hura “azken bururaino” eramateko. Agiri batean, EIPK-k berretsi egin du ekainaren 15ean Miarritzen eginiko ekitaldian esandakoa: prozesua bultzatzeko konpromisoa agertu du, eta horretan “buru-belarri” ari dela azpimarratu, “munduan zehar barreiatuta dauden lagunekin loturak estutzen, nazioarteko eragileei hemengo egoeraren berri emanez eta euskal jendarte zein eragileekin harremanak trinkotzen”.

Iheslarien kolektiboak, baina, gogor kritikatu du Espainiako eta Frantziako gobernuen jarrera. Aldebiko prozesurik garatu nahi ez, eta, gainera, prozesua “lokaztu” nahi izatea leporatu die. Besteak beste, salatu du iheslarien aurkako “salbuespen neurriak” bertan behera utzi beharrean nazioartean “presioa handitzen” ari direla eta euroaginduaren moduko mekanismoekin “jazarpenari” eusten diotela. Kolektiboak adibide moduan jarri ditu irailaren 20an Venezuelan atxilotu zuten Asier Guridiren kasua, ostiralean Frantziatik Espainiara estraditatu zuten Patxi Segurolarena eta Miarritzeko ekitaldiaren biharamunean kolektiboaren bozeramaile Jokin Aranalderen aurkako euroaginduaren onarpena. “Prozesua azken bururaino eramateko indarra pilatu nahi dugulako, errepresioa dugu ordaina”, salatu du kolektiboak.

Egoerari buelta emateko, EIPK-k uste du beharrezkoa dela herritarren “aktibazioa” eta nazioarteko komunitatearen ekarpena. Kolektiboak, bere aldetik, urrats gehiago iragarri ditu. “Etorkizuna modu partekatuan eraiki nahi dugu, iraganeko egia osoa ezagututa eta jendarte berri batentzat baldintza eta oinarri demokratikoak jarrita. Guk ariketa horretan parte hartzeko prestutasun osoa dugu”.


Gazte txartel berria

Gazte Txartel berria doakoa da, eta 14 eta 29 urte bitarteko pertsona guztien etxera iritsiko da; dendetan eta ekitaldietan deskontuak eskaintzen ditu, eta aterpekide txartel gisa balioko du.

Eusko Jaurlaritzak Gazte Txartela berritu du.

Aurrerantzean doan izango da eta 14 eta 29 urte bitarteko pertsona guztien etxera iritsiko da, eskatu beharrik gabe.

Gazte txartelak, jakina denez, 2.000 denda eta ekitalditan baino gehiagotan eskaintzen ditu beherapenak, hala nola BBK Liven edo Jazzaldian, bai Estatuan, bai atzerrian, Europako Gazteen Karneten Elkartean sartuta baitago.

Dokumentu berriaren abantaila nagusietako bat da aterpekide-txartel gisa balioko duela, eta aukera emango duela munduko 4.000 instalaziotan baino gehiagotan lo egiteko. Txartelak bidaia-aseguru bat ere barne hartzen du, doakoa.

Txartelak hasi dira etxeetara iristen.

Jaso ondoren, gazte bakoitzak mugikorrean aktibatu beharko du.


Kexarik ez, aspaldiko partez

Eskuz Binakako Txapelketako finalistek ez dute aitzakiarik jarri Gasteizko Ogeta frontoian egin den pilota aukeraketan. Lau pilotariak, beraz, gustura hautatutako materialarekin.

Juan Mari Juaristi Atano XIII.ak otarrean jarritakoen artean aukera egin, eta kontrarioak aukeratutakoen aldean motelagoak hautatu dituzte Olaizola II.a-Zearrak (104,1, 105 eta 104 gramokoak). Irujo eta Eulate kontrarioek, aldiz, orain arte txapelketako partidetan aukeratu dituztenak baino pilota biziagoak aukeratu dituzte (104,4, 104,9 eta 104,4 gramokoak).

Igandean jokatuko da finala Gasteizen, eta, gaur, beste inoiz ez bezala bete dira Ogetako harmailak jendez, lau pilotarien jarduna ikusteko.


Txinoko festa larunbat honetan izanen da

Ostiralean, berriz, mus txapelketa jokatuko da

Ehunka lagunen herri bazkaria, herri-kirolak, kontzertuak, bertsolariak… Orain hiru urte gazte talde bat hasi zenean erdi brometan Txino auzoko festa antolatu behar zela esaten, ez zuten asko pentsatuko jai honek egun duen indarra izanen zuenik. Aurtengo edizioa larunbat honetan, hilak 5, ospatuko da, eta programa ederra hornitu dute Gazte Asanbladakoek: 12etan botako da txupinazioa, eta ondotik, buruhaundien eta txistularien kalejira. Gero, koruaren emanalditxoa eta bukatutakoan, herri-kirol jaialdia: ahari-apustuak, trontzalariak eta Aimar Irigoien eta Barrenetxea harrijasotzaileen arteko desafioa.

15:00etan hasiko da herri bazkaria, Silveira, Ministro eta Barandiaran bertsolariekin. Txartelak salgai daude Amaiarenean (948 514242). 18:30ak aldera Zpeizmukaki dantza taldearen emanaldia izanen da, eta ondotik, Esne Beltza, Xabier Solano, Iban Zugarramurdi eta beste euskal talde ezagunetan ibilitako hainbat musikarik osatuko talde berriaren kontzertua hasiko da. Handik aurrerako musika Zigor eta Bela Dj-en esku egonen da. Bezperan, berriz, auzoko Zubiondo tabernak antolatutako mus txapelketa, premio ederrekin.

Unama musika taldea.

Kontrasteak estimatzen omen ditu jendeak, eta Txinoko eromenaren ondotik, emanaldi lasaia antolatu da hilaren 12rako, Lapurdiko Unama taldeak joko baitu Ganbaran.


Armatutako zenbait lagunek lau frantziar hil dituzte Mauritanian

Bosgarren bat larri zauritu dute. Frantziako enbaxadako iturriek agertu dutenez, familia berekoak dira.

Familia bereko bost kide tirokatu dituzte Mauritanian, Alegetik hurbil. Frantziako enbaxadako iturriek agertu dutenez, lau hil egin dituzte -tartean bi ume-, eta bosgarrena, familiako aita larri zaurituta utzi.

Alegetik hurbil gertatu da erasoa, Nuakchot hiriburutik 250 kilometrora. Zauritutako aita Alegeko erietxean daukate, baina hiriburua eremango dute. Hildakoen gorpuak ere Alegeko ospitalean dauzkate.


Mikel Aranbururen hamarkada

Mikel Aranburuk 1997ko ekainaren 22an egin zuen debuta Realean, taldea Espainiako Lehen Mailan zela, Logroñesen kontra, baina lehen taldean egonkortasunez 1999ko otsailaren 2tik hasi zen. Atletico Madril-Reala Espainiako Kopako partidan jokatu zuen otsailaren 2 hartan. Aranburuk hamar urte daramatza, hortaz, Realeko ekipo nagusian segidan.

Guztira 313 partidatan aritu da Realean eta hemezortzi gol sartu ditu —hamabost Lehen Mailan, hiru Bigarren A Mailan—.

Jokalariak 29 urte dauzka —otsailaren 18an egingo ditu 30—, eta 2011ko ekainaren 30era arteko kontratua du —iaz berritu zuen—. Realean infantil mailan hasi zen. Aurretik, Lagun Onaken jokatu zuen.

El Mundo Deportivo kirol egunkariak elkarrizketa egin dio hamar urteez.

Mikel Aranburuz lotura batzuk hemen: I, II, III, IV, V, VI


Udazkenaren hasierak euria eta tenperatura leunak ekarriko ditu

Ostiral honetan 11:05ean sartuko da sasoi berria. Hasieran ezegonkortasuna izango da nagusi; bigarren partean, berriz, eguzki une anitz izango ditugu baina izozteak ere emango dira.

Euskalmet Euskal Meteorologia Agentziak iragarri duenez, anormaltasun azpimagarririk gabeko udazkena izango dugu EAEn, bai tenperaturei dagokionez baita euri mailari dagokionez ere. Sasoi berria datorren ostiralean sartuko da, irailaren 23an, 11:05ean.

Laburbilduz, udazkenaren lehenengo partean euriak eta tenperatura leunak izango ditugu hizpide. Bigarren partean, ordea, fronte hotzak etorriko zaizkigu baina eguzkiaz gozatzeko aukera ere izango dugu.


San Joanak bertan direla

iragarri zuen Preludioak

jakinaren gainean daude hernaniarrak atzoz geroztik: San Joanak bertan dira. Hala iragarri zuten eguerdian Preludio Txikian ikastetxeetako eta musika eskoletako ikasleek. Gauean ere halaxe egin zuten helduek Preludio nagusian. Bertan ziren Hernaniko Udal Musika Banda, Txistulari Banda, hiru abesbatzetako kideak, dantzariak eta beste hainbat talde eta herritar. Jendea erruz izan zen bi ekitaldietan.


«Selekzioaren aldeko herri dinamika bat aktibatu behar da»

Euskal selekzioaren aldeko mendi martxa prestatzeko lanetan dabil Iturria, buru-belarri. Ofizialtasunaren aldeko aldarria hauspotuko duen herri dinamika indartsu baten beharra sumatzen du. Elkarrizketa egin dio BERRIAk.

Eguzkia bezala, ekialdetik mendebaldera joango da, aurten, euskal selekzioaren aldeko mendi martxa. Nafarroa Beherean eta Zuberoan egingo ditu lehen lau egunak, eta Bizkaia mendebaldean, gainerakoak. Uztailaren 29tik abuztuaren 5era bitartean egingo dute. Astebetekoa antolatzeak hilabeteetako lana du atzean, ordea. Lan horretan dabil, beste urte batez, Txumai Iturria (Zarautz, Gipuzkoa, 1960).

Zerbaitek batzen al ditu mendi martxan igaroko dituzuen bi inguruak?

Aurrez izanak gara Zuberoa aldean, baina bagenuen gogoa egonaldi luzeagoa egitekoa. Bestalde, pentsatu genuen Bizkaia mendebaldera, sarritan ahaztuta izaten dugun inguru horretara, joatea.

Etapen arteko geldialdiak edukiz jantzi nahi izan dituzue?

Zuberoan, adibidez, hango egoera soziolaborala, kulturala, linguistikoa eta abar izango ditugu hizpide. Bizkaiko zatian ere, hainbat gai jorratuko ditugu; besteak beste, herri galdeketak, Bilboko Burdin Hesiaren historia eta Meatzaldeko langileen borroka. Lekuan lekuko errealitatea ezagutzen saiatzen gara, bertako herritarren bidez.

Betiere, nazio ikuspegi batetik?

Noski. Gure filosofia oinarritzen da hazia ereitean, gero denborak bere fruituak eman ditzan. Zuberoan, esaterako, selekzioen inguruan bertakoekin jardutea garrantzitsua da guretzat. Bada gai bat Iparraldean batzen gaituena, eta nik uste dut jendeak begi onez hartzen duela; harremanak sendotzeko aprobetxatu behar dugu hori. Bestalde, ikuspegi nazionala ematea funtsezkoa da, selekzioarena denok ukitzen gaituen gai bat baita.

Jarraitu irakurtzen, hemen.


Oposizioak Barcinaren gestioa kritikatu eta aldaketak aldarrikatu ditu

Nafarroako sozialisten buruak gogor kritikatu du Yolanda Barcina Nafarroako presidenteak Foru Erkidegoaren egoerari buruzko eztabaida zabaltzeko egin duen hitzaldia.

Roberto Jimenez PSNk Nafarroako Parlamentuan duen bozeramailea izan da taldeen txandan hitza hartzen lehena, Foru Erkidegoaren egoerari buruzko eztabaidan. Gogor kritikatu du Yolanda Barcina Nafarroako presidenteak saioa zabaltzeko egin duen hitzaldia. Jimenezen iritzian, "Nafarroak aldaketak behar ditu, pertsonenak eta politikenak".

"Nafarroako gizartearen zatiketari" aurre egiteko politikak aldarrikatu ditu. Era berean, "garai berria" kudeatzeko "eragile berriak" ezinbestekotzat jo ditu. "Foru Erkidegoak aldaketak behar ditu, erreformak egiteko, eta ez erreforma arinak", zehaztu du.

Barcinak bere diskurtsoan oposizioari egin dizkion kritikak gogor gaitzetsi ditu PSNko buruak. UPN gutxiengo batekin gobernatzen ari bada, berak hala nahi izan duelako dela esan dio Barcinari, UPN-PSN itunaren hausturaren harira.

Nafarroak bi urte aurrekonturik gabe daramatzala gogorarazi du Jimenezek. Gobernu batek "egonkortasunik ez duenean"eta "akordioak erdiesteko gai ez denean", herritarrei eman behar diela hitza esan du.

Barcinak esan duen moduan, Nafarroa atzeralditik ateratzen ari denaren zantzuak egon badaudela onartu du Jimenezek, baina etorkizunera begiratuta, "laino beltzak" ikus daitezkeela gaineratu du.

Bildu: 'Politika toxikoa egin du UPNk'

Handitik txikira hartu dute hitza taldeek, eta, beraz, Jimenezen atzetik Bilduko Bakartxo Ruizen txanda heldu da. Horrek ere kritika zorrotzak egin dizkio Barcinari, eta presidenteak gaurko hitzaldian aurkeztu duen Nafarroaren argazkia ez dela benetakoa nabarmendu du. Barcinaren "ezintasuna" agerian geratu da, esan du.

"Egiazko autogobernua" aldarrikatu du ezker abertzaleko kideak. "Nafarrok erabaki behar dugu nola bizi nahi dugun eta zer eredu nahi dugun bizitzeko", gaineratu du.

Elkarbizitzari dagokionean, UPNk "politika toxikoa" egin duela salatu du. Gatazkaren konponbidean ekarpenak egiteko prest egon den jendeari ateak ixtea leporatu dio Barcinari.

Euskararen eta euskal kulturaren esparruetan UPNk ezarri dituen politikak ere gaitzetsi ditu Ruizek, elkarbizitzari mesede gutxi egin diotelakoan.

Aralar-NaBai: 'Estatuaren kontrolpean bizi da Nafarroa'

Patxi Zabaleta Aralar-NaBaiko parlamentarioak, berriz, esan du Nafarroa Estatuaren kontrolpean bizi dela. Gobernu berri bat aldarrikatu du, "aurrerakoia, egiazkoa eta eskumenekoa". Bere hitzetan, bakea, giza eskubideak, elkarbizitza eta berdintasuna dira Nafarroak behar duen gobernuaren ardatz nagusiak.

"Estatuaren kontrolpean dago Nafarroa: Foru Erkidegoaren kontuak eta plan ekonomikoak Estatuak kontrolatzen ditu. Horrek Yolanda Barcinak foru erregimena defendatzeko duen ezintasuna agerian uzten du", esan du.

Bestalde, ETAren inguruan egindako adierazpenak kritikatu dituenean Barcina gezurretan ari dela salatu du Zabaletak. Adierazpenak “lazeria moralaz partzialki” erabili dituela kritikatu du Zabaletak.

“Barcina anderea, gezurti bat zara, gezur ugari esan dituzu”, azaldu du. “Zure hitzak ez du ezer balio”, gaineratu du.

PPNren: 'UPNren gestioa antzua izan da'

Ana Beltran PPNko eledunak hartu du ondoren hitza: UPNren gobernuaren hasierako proiektua, ekonomia bultzatzeko eta enplegua sortzeko aurkeztutakoa, "motz" geratu dela eta UPNk egindako lana "antzua" izan dela nabarmendu du.

Legealdiaren errepasoa egin du buruzagi popularrak. Horren iritzian, Nafarroak inoizko gobernurik egonkorrena eta sendoena behar izan duenean, "krisi instituzional etengabea" gailendu da.

I-E: 'Politikoki agonikoa izan da legealdia'Jose Miguel Nuin I-Eko kideak ere gogor kritikatu du UPNren kudeaketa. "UPNren Gobernua zama eramanezina izan da Nafarroarentzat", nabarmendu du. "Politikak eta gehiengo politikoak" berehala aldatzeko premia aldarrikatu du.

"Beste gehiengo batzuk behar ditugu, beste akordio politiko batzuk", esan du Nuinek. Gizartea aldaketa eske ari dela esan du eta bere alderdia eskakizun horri erantzuteko prest dagoela gaineratu du. "Legealdi hau politikoki agonikoa izan da, ekonomikoki oso kritikoa eta gizarte mailan dramatikoa. Agortuta dagoen Gobernu baten aurrean gaude, egonkortasuna lortzeko gai ez dena", esan du.


Nola da posible?

Donald Trumpek kargua hartu eta sei hilabetera haren garaipenaren eta agintaldiaren nondik norakoak aztertu dituzte AEBetako nahiz Euskal Herriko hainbat irakasle eta ikertzailek Trump, amesgaizto amerikarra liburuan. BERRIAk, Elkarrek eta Jakinek elkarlanean sortutako Aleka bildumako hirugarren lana da.


Azken agurra ekintzaileei

Istanbulgo Fatih mezkitaren inguruetan milaka lagun bildu ziren atzo, Askatasunaren Flotillaren kontrako erasoan hildako bederatzi lagunei azken agurra emateko. Hildakoak bederatzi horiek baino gehiago izan zirela salatu dute hainbat ekintzailek, eta haien gorpuak itsasora bota zituztela Israelgo soldaduek.


Gaur sinatu du Siriako presidenteak 1963tik zeukaten larrialdi egoera bukatzeko dekretua


Antxintxika Egunean 3.549 euro batu zituzten Dordokarendako

Hilaren 2an ospatu zuten Antxintxika Eguna, eta krosarekin batera Dordoka taldeari diruz laguntzeko jaialdia egin zuten arratsaldean, frontoian. Bada, Porrotxekin eta Ane Piratarekin batera Bergarako hainbat taldek dantzan jarri zituzten frontoira gerturatu zirenak –bete egin zen pilotalekua. Jaialdi arrakastatsua izan zen, eta 3.549 euro batu zituzten Dordokarendako. Argazkian, Aitor Rementeria Aritz Bikuñari batutako dirua ematen, Dordokako hainbat kiderekin batera.


Gutuna: Oreretako EHEko ateak zabalik dituzte

Gure herriko sei gazte espetxeratzeko arriskuan daudela jakina dugu. 2011an izan ziren epaituak, gazte erakunde independentista bateko kide izateagatik, hain zuzen, epaileak sei urte inguruko kartzela zigorra ezarri dielarik. Honen oihartzuna etengabekoa dela ukaezina den arren, oraindik norbaiten belarri edota begietara iritsi ez bada, guk ere bultzadatxoa emango diogu zabalpen horri.

Oreretako Euskal Herrian Euskaraz eragiletik, eta Eleak mugimenduak martxan jarritako proiektuarekin bat eginda, guk ere gure etxeko ateak guztiz zabalik dauzkagu zuek seientzat. Ideia eta proiektu politikoez gain, eskubide guztiak pertsona eta proiektu guztientzat izan behar direla uste dugun neurrian, zuekin bat egitea ezinbestekoa dela deritzogu, euskarak ere bere eskubideak lortzearren borrokan baitaramatza urteak, eta ez baita elkartasuna baino gauza handiagorik indarrak batu eta etsaiaren aurka egiteko.

EHE sortu zenetik argi izan dugu gure helburua burujabetza dela, Euskal Herri euskalduna eraikitzea. Hizkuntza eskubideak borrokatuz, ez dugula euskararik gabe Euskal Herri bat irudikatuko, ez irudikatu eta are gutxiago onartu. Eta horretarako, euskaldunok osatzen dugun komunitatea eta lurraldea aintzat hartzea ezinbestekoa dugu.

Beraz, gurea den herri honetan normalizazio egoera batean aurkitzen ez garen bitartean, eta guztionak diren eskubide horiek errespetatzen ez diren bitartean, ezin izango dugu gure helburua guztiz bete. EHEko atea ere, zabalik duzue!

Maddalen Arenaza. Oreretako EHEren izenean.


Bizirik

Tabako fabrika kulturgune. Donostian. Pottors ta Klito taldea inaugurazio kontzertua ematen. Eta purua errez ez, kortxo fabrika baten, herri kulturaren aldeko pankarta erakutsiz bukatu zuten emanaldia musikariok.

Tabakaleratik Kortxoeneara bada tartea, izan ere. Datu objektibo bat: lehenengoaren inauguraziora joan diren agintariek bigarrengoaren eraiste kontrolatua bedeinkatuko dizute.

Eta Anariren kontzertua Kortxoenean, atzo gauean. “Imajinatzen al duzue azken kantuan bi lagun oholtzara igo eta Tabakalera bizirik pankarta erakutsi izan balute?”, esan zuen lagunak emanaldi amaieran, gaztetxe atarian.

Ez genuen imajinatzen, ez.

Kultur patronatuetako buruak edo ametsen fabriketako kulturgile anonimoak goratzea, norbere esku dago aukeratzea. Eta hori ere kulturaren emaitza da.


Autobus bat erretzeagatik jasotako zigorra beteta, espetxetik atera da

Aimar Hidalgo Lertxundi presoa aske utzi dute gaur goizean, autobus bat erretzeagatik ezarritako zigorra Ciudad Realeko espetxean bete ondoren.

Aimar Hidalgo Lertxundi presoa aske utzi dute gaur goizean, autobus bat erretzeagatik ezarritako zigorra Ciudad Realeko espetxean bete ondoren.

Goizean, 10:15ean, atera da espetxetik, eta 16 lagun joan dira Hidalgo agurtzera, gehienak gazteak.

Espetxetik atera denean, bertan zeuden gazte batzuek presoak Euskal Herrira hurbiltzearen aldeko oihuak egin dituzte. Ondoren, Aimar Hidalgorekin topa egin dute.

Hidalgo 2007ko martxoan epaitu zuten, Gaizka Gañan eta Orkatz Gallastegirekin batera, 2000. urteko abuztuan Getxon autobus bat erretzea egotzita.


Isaias Carrascori omenaldia argazkitan

2008ko martxoaren 7an ETAk eraildako Isaias Carrascoren omenezko ekitaldia argazkitan.


Milaka azpeitiar korrika euskararen alde

Atzo, apirilaren 6an, 11:10ean hartu zuen Korrika 13.aren lekukoa Azpeitiko herriak Lasaon 419. kilometroan. Azpeitian zortzi kilometroko ibilbidea egin zuen lasterketak, Lasaotik Munategira bitartean, herria zuzen-zuzen zeharkatuz, eta hainbat azpeitiarrek hartu zuen parte.

Lasaon hartu zuen Azpeitiak Korrika 13 .aren lekukoa zestuarren eskutik. Minutu batzuetako atzerapenarekin etorri zen korrika eta lagun gutxi batzuk gerturatu ziren bertara, 419. kilometrora, Lasaora.

Herriko korrika batzordekoak izan ziren lekukoa hartzen lehenak. Eskuz-esku lekukoa pasaz Azpeitira, herrira, etorri zen Korrika Madalenatik. Herri barruan jende ugari zen zain AEK-rekin herri bat geroa lantzen lelopean euskararen alde korrika saioa egiteko. Enparantza Nagusian Korrikako petoak eta bestelako materiala saltzen ari ziren, baita Egunkariaren aldeko materiala ere, soinujoleak ere bertan ziren eta adin guztietako azpeitiarrak ere bildu ziren Korrika noiz pasako zain.

Zortzi kilometroko ibilbidean milaka azpeitiarrek egin zuten bat korrikarekin. Lasterketak herria zuzen-zuzen zeharkatu zuen, beste urteetan ohi ez belaza. Plazatik, Bustinzuriko errebalera eta Aranetik Loiolara zuzenean egin zuen lasterketak, lagun mordo bat korrika eta beste pila ederra bide ertzean txaloka zela. 427 kilometroan, Munategi parean, Egunkariaren aldeko herri batzordeak pasa zien azkoitiarrei lekukoa, eta han jarraitu zuen bere ibilbidea Korrika 13.ak Azpeitiko herria atzean utziz.

Ondoren, azoka plazan 14:30ean txotxa izan zen, eta 200 lagun inguru bildu zen bazkaritara. Arratsaldean soinujolekin kalejiran ibili ziren eta kupelak udaletxe azpira eraman ziren nahi zuenak doan edateko.

Argazkian desegin berri den Antxieta Antzerki Taldeko kideak lekukoarekin.


Langilek bigarren postua, taldeka, eta Maider Galparsorok, banaka

Larunbatean, eskola mailako gimnasia erritmikoko txapelketa jokatu zen Hernanin, lehenengo fasea, eta herriko gimnastek emaitza onak lortu zituzten. Taldeetan, pelotarekin, Langilek bigarren postua lortu zuen eta Elizatxok 3garrena. Banaka, uztaiarekin, Maider Galparsoro bigarren geratu zen. Esku librean, June Elizaldek 3garren egin zuen, Ane Lujanbiok 4garren, Ainara Ruedak 6garren eta Laura Sagarzazuk 14garren.


Azkenaren kontra 1-0 galdu eta jaitsieratik oso gertu jarri da Real Union

Real Unionek larunbatean garaipena lortu zuela, sailkapeneko azkenaren kontra hiru puntuak lortzeko arazorik izan ez zuela, eta sailkapenean arnasa hartu duela. Hori gaur idaztea izango litzateke normalena. Baina aurten ezin da txuribeltzengandik normalena espero, baizik eta kontrakoa. Real Unionek Lemoaren aurka galdu zuen (1-0), larunbatean Arlonausian jokatutako partidan. Hori izan zen gertatutakoa. Partidako gol bakarra Ekhik sartu zuen, bere atean, 23. minutuan.

Jardunaldia beltza izan zen irundarrentzat, atzetik segika dituen hiru taldeek puntuatu zutelako: Real Bk eta Palenciak irabazi zuten eta Arandinak berdindu. Ondorioz jaitsierako promozio postua bi puntura du Unionek —Unionek 40 puntu ditu, eta Realak eta Palenciak 38—, eta zuzeneko jaitsiera bostera —Arandinak 35 puntu ditu— .

Datorren asteburuan Burgosen kontra ariko da Irungo lehen taldea. Gaztelarrak hemezortzigarren postuan daude, 24 puntu dituzte, eta hanka bat baino gehiago Hirugarren Mailan. Baina, hala zegoen Lemoa ere.


Saul Curto Lopez ETAko ustezko kidea Parisera eraman dute

Espainiaren arabera, Curto Frantziako zuloetako arduraduna da. Frantziarentzat, ordea, taldearen logistika-sailaren partaidea da soilik.

Astelehenean Frantziako Puy-Saint-Gulmier herrian atxilotu zuten Saul Curto Lopez ETAko ustezko kidea Parisera eraman dute igande goizean epailearen aurretik pasatzeko asmoz.

Iturrien arabera, Terrorismoaren aurkako zuzendaritzaordean (SDAT) dago, Frantziako hiriburuko kanpoaldean, eta arratsaldean Justizia Auzitegira eramango dutela uste da.

Espainiaren arabera, Curto ETAren Frantziako zuloetako arduraduna da. Frantziarentzat, ordea, taldearen logistika-sailaren partaidea da soilik.

SDATen operazioa

Lapurtutako auto batean zihoala atxilotu zuten gaztea, SDATeko agenteen eta Polizia Nazionalaren Informazio Bulego Orokorraren artean antolatutako operazio baten ondorioz.

Fiskalak dokumentazioa, administrazioaren dokumentuak eta auto-matrikulak faltsifikatzea leporatzen dio. Horrez gain, talde armatua baten estalketa eta helburu terroristak dituen gaizkile elkarte bateko partaide izatea egozten dio Curtori.

Mikel Almandoz aske geratu da

Mikel Almandoz preso burlatarra aske geratu da. Almandoz gaur ekarri dute Frantziatik Espainiara hegazkinez. 2003tik dago preso Almandoz, hamabi urteko espetxe zigorra jasota.

Espetxe desberdinetatik igaro ondoren, baldintzapeko askatasuna eskuratu zuen eta bere kaleratze data irailaren 24an finkatu zen.


Koldo Izagirrek uko egin dio Espainiako Kritika Sariari

Kritika Saria «Euskadi Saria bera baino mekanismo ilunagoz» antolatua dagoela uste du


Alan Garcia ikertzen ari ziren fiskalen aurkako ikerketa abiarazi dute

Odebrecht auziagatik Peruko presidente ohia ikertzen ari ziren bi fiskalek ukatu egin dute irregulartasunik egin izana. Gobernuak hiru eguneko dolua ezarri du.

Peruko Ministerio Publikoak ikerketa bat abiarazi zuen atzo, asteazkena, Jose Domingo Perez eta Henry Amenabar fiskalen aurka, hango hedabide batzuek zabaldu dutenez. Ikerketa "ustezko administrazio arau-hausteak " egiteagatik abiarazi dute, Alan Garcia hildako presidente ohiaren aurkako ikerketaren harira.

Barne ikerketa "ofizioz" ireki dute, eta hori esker zenbait hedabideek fiskal taldeari buruz argitaratutako "zalantzak" argitu nahi dituzte. Bereziki, "etxebizitzan sartu eta behin- behinean atxilotzeko" aginduaren inguruan, dio agiriak.

Ministerio Fiskalak bost eguneko epea eman die fiskalei "gertatutakoaren txosten" bat aurkezteko, eta euren bertsioa babesteko agiriak jasotzeko eskatu die.

Halaber, Odebrecht auziak Perurekin izan duen ustezko loturaren harira fiskaltzak egindako edozein ekintzaren berri ematen duten albisteak biltzeko eskatu dio Fiskaltzaren irudiaz arduratzen den bulegoari.

Odebrecht auziagatik Peruko presidente ohia ikertzen ari ziren bi fiskalek ukatu egin dute irregulartasunik egin izana atxilotzeko agindua emateko izapidean.

Garcia atxilotzeko eskaera Perezek egin zuen, aurreko igandean Odebrechtek Luis Naca Presidentetza idazkari ohiari eta Jose Nava haren semeari lau milioi dolar baino gehiago ordaindu zizkiela aitortu zuela ezagutu ostean. Ordainketak Limako Metroko 1. Linea eraikitzeko kontratua bereganatzeko egin zituen.

Hiru eguneko dolua

Peruko Gobernuak, bestalde, hiru eguneko dolua ezarri du presidente ohiaren heriotzagatik, eta jardunean dagoen agintari bati dagozkion hileta-elizkizunak egitea onartu du.

El Peruano hedabideak plazaratutako larrialdiko dekretu goren baten arabera, dolua atzotik ostiralera bitartean egingo da, hain zuzen, Aste Santuarekin batera.


Gerla Handiari buruzko erakusketa

Munduko lehen gerlari buruzko erakusketa agertu dute berriki herriko etxean. Senpereko familiek eta gudari ohien elkarteek eskaini gaiak eta oroigarriak erakutsi dituzte, bertzeak bertze gogoratzeko senpertar andanak bizia galdu zuela edo kolpaturik itzuli zirela. Senperen ere gerlaren kontrakoak egon zirela gutitan aipatzen da, alta aski ongi ageri da Matxin Irabola bertsulariak moldatu zituen bertsuetan.


Premin Sanpedro eta Txus Goikoetxea irten dira kartzelatik

Ia 17 urteko espetxealdia egin ondoren gaur goizean aske geratu dira bi arrasatearrak. Senideak eta lagunak zain izan dituzte Jaeneko eta Sevillako kartzeletan, eta gau partean helduko dira Arrasatera. Orain hiru dira kartzelan jarraitzen duten herriko presoak: Josu Arkauz, Unai Parot eta Julen Mendizabal.

2001eko ekainean atxilotu ondoren, gaur geratu dira aske Txus Goikoetxea eta Premin Sanpedro preso arrasatearrak. ETAko komando ibiltari bateko kide izatea leporatuta atxilotu zituzten. Operazio horretan Ivan Astondoa, Nerea Hernandez eta Natale Landa ere atxilotu zituzten, baina epaileak aske utzi zituen, nahiz eta Natale ondoren kartzelan sartu zuten Ekin-eko kide izateagatik.

Goikoetxeak eta Sanpedrok ia 17 urteko kondena bete dute, eta tarte horretan hainbat espetxe aldaketa jasan dituzte. Sanpedroren kasuan, sei espetxe ezagutu ditu: Soto del Real, Aranjuez, Asturias, Algeciras, Granada, Jaen. Goikoetxearen kasuan bost: Soto del Real, Aranjuez, Albacete, Puerto de Santa Maria, Sevilla. Gaur, hamasei urte pasatxoren ostean, berriro ikusiko dute elkar.

Arrasatera bidean

Irudia: Senide eta lagunak preso arrasatearrak irtetearen zain.

Sanpedrok eta Goikoetxeak hainbat senide eta lagun izan dituzte Jaeneko eta Sevillako espetxetako ateetan zain, eta jada Arrasatera bidean daude denak. Bidai luzea dute aurretik, baina gaur bertan Arrasatera heltzea espero dute.

[BIDEOA]

Premin Sanpedro senideak eta lagunak besarkatzen. @etxerat @ArrasateSortu pic.twitter.com/AQl0T3SJ81 — Arrasate Goiena (@arrasategoiena) 2017(e)ko abenduak 20


'Mea culpa'

Zaila da igartzea zein izango den bere esanengatik famatutako politikariek oparituko diguten hurrengo alea. Aurrekoa ahaztu baino lehen hurrengoa dator, berebiziko abiaduran, ez dakit nik estrategia berria ez ote den, halako betekada gugan sortu eta sentsibilitatea apurtzeko edo. Edo, beharbada, aurreko astakeria konpondu baino lehenago beste batekin estaltzeko, eta horrela, infiniturantz. Politikari famatu horien artean, Vera kontseilaria dugu, eta berak botatako azkena: mediku-hitzorduetara joaten ez diren gaixoei itxaron zerrendak luzatzearen errua egoztea. Portzentajea eta guzti eman du: ehuneko seia, hori bai, zein ehuna den hori eta sei horren zergatiak azaldu gabe. Baina zenbakiek, badakizue, kutsu zientifikoa dute, eta egia absolutuaren antza handia.

Askotan pentsatu dut lotsa zer den ahaztu beharreko zerbait dela politikari batzuentzat, lanbidearen betebeharra, beste ogibideetan indar fisikoa edo prestakuntza intelektualaren parean jartzen dutela azal lodia. Baina, oraingoan, beste behin, lotsa falta baino gehiago, edo horri gehituta, asmo txarra ikusten diot.

Asko gara itxaron zerrenda horietan gaudenok; ni neu batean nago (sms batekin gogoratuko didate hitzordua, gaixo ona izan nadin, mila esker Vera anderea). Eta gure artean bilatuko dituzte bekatu txikiak, sistemaren kaskartzeari begira ez diezaiogun. «Bekatutik libre dagoenak bota dezala lehenengo harria» esaldiari zentzua irauliz eta kenduz, hain profesionalki menderatzen duten erretorika bihozgabeaz. Bai, iraultzen dute, ze haiek dira harria guri botatzen digutenak, haiek, lotsarik ez dutenak, baina, esan bezala, profesioaren baitan dute lotsa falta.

Gu, aldiz, lotsaren zigorra pairatu beharreko subjektuak gara. Horretan ikusten dut asmo txarra: gaixotasuna, edo langabezia, edo era guztietako egoera zailak pairatzen dituztenak bihurtzea lotsagarri, errudun, azken finean. Apaizek bilatzen zizkiguten orbanak datozkit gogora. Beti aurkitzen ziguten zerbait. Eta ziur nago Vera andereak, eta estiloko kargudun askok, ondo ikasiak dituztela apaizen lezioak.

Pentsatzen jarrita, hurrengo perla ez da igartzen zaila. Bekatu txikien zerrenda hartu eta erruletari eragin.


Ehiza xeherako postu zozketa martxan da

Aldaype ehiza eta arrantza elkarteak antolatzen duen ehiza postuen zozketa urriaren 9an hasi zen, eta azaroaren 18ra arte iraungo du. Hori horrela, egunero, 18:00etatik 20:00etara bitartean, Intxaurtxueta 9ko etxabean egingo da banaketa.

Iritsi da ehizarako zaletasuna dutenek urte osoan zehar irrikan itxaroten duten garaia. Hau da, ehiza denboraldia. Goizean goiz, eskopeta, kartutxoak eta hamaiketakoa hartu eta goiz esnatzeko garaia izaten dena. Horrekin batera, dagoeneko hasi ditu Aldaype ehiza eta arrantza elkarteak postu zozketak.

Aldaype elkartearen egoitzan egunero batzen dira ehiztariak, Intxaurtxueta auzoko bederatzigarren atarian; astelehenetik egubakoitzera bitartean egiten da zozketa, 18:00etatik 20:00etara, eta postu onena lortzeko asmoz joaten dira guztiak. Egubakoitzetan, berriz, aste bukaerarako eta astelehenerako zozketa egiten dute, eta azaroaren 18ra arte izango ditu Aldaypek ateak zabalik. "Pasa den egubakoitzean, esaterako, 50 lagun etorri ziren zozketara, baina ez da kopuru handia. Aurrera begira, jende gehiago hurbilduko dela uste dut. Baliteke egun batzuetan batzuk postu gabe geratzea ere… Dena den, oraindik, hego-haizea ez da sartu asko gurera, eta ez dira usoak pasatzen ari. Ibili direnek, asko jota, lau edo bost birigarro ehizatu dituzte…", adierazi du Gerardo Canterak, Aldaype ehiza eta arrantza elkarteko kideak.

Ehizatzeko hegaztiak

Hegazti migratzaileen paseko garaia da orain, eta honako hegazti hauek ehizatu daitezkeela adierazi du Gerargo Canterak: "Birigarroak, usoak eta arabazozoak ehizatu daitezke garai honetan. Hala ere, arabazozo arrunt horiak ehizatzea debekatuta dago –Pseudoleistes virescens–, eta oilagorrak ere ezin dira postuetan ehizatu, ehizabarrutietan bakarrik".

Prezioak, ezberdinak

Eskoriatzan, bi lineatan lortu ahal dituzte postuak zozketara doazenek: batetik, Lete, Apotzaga eta Marin auzoetako lur-eremuetan dauden 87 postuetakoak; eta, bestetik, parke naturalean, Alabitan, batzen diren 77 postuetakoak.

Hori horrela, prezio ezberdinak ordaindu behar dituzte Aldaypeko bazkide direnek edo ez direnek. "Izen-ematea bi euro da, eta egokitutako postua beste bi euro ordaintzen du bazkide denak. Bazkide ez denak, berriz, eguneko izen-emateagatik lau euro ordaintzen ditu eta beste lau, postuagatik. Horrez gain, euren lurretan postuak dituzten jabeek %20az orekatu behar dute. Hau da: bost postu dituen lur-jabe batek postu bat berak erabiltzeko izango du"; berak aukeratutakoa izango da hori.


Herri kontsultako asteburua

J. A. Martin

Ostirala, urtarrilak 23

-Musikagune berrian ate irekiak eta inaugurazioa, 19:00etan.

-Don Bosco antzerki musikala Floreagako Don Bosco aretoan 21:00etan.

-Zinetogrameko zine foruma: “BAKJWI (THIRST)” (Park Chan-Wook), Baztartxon 22:00etan.

Zapatua, urtarrilak 24

-Kontzertua herriko plazan: MANOLO KABEZABOLO + MANIFA 22:30ean.

Igandea, urtarrilak 25

-Hondakinak biltzeko sistema mistoari buruzko herri kontsulta Torre-Zurin, Musika eskolan, Liburutegian eta Xabier Munibe ikastolan, 9:00etatik 20:00etara.

-Don Bosco antzerki musikala Floreagako Don Bosco aretoan 17:00etan.

Zinema Baztartxon: "Big eyes" (Tim Burton) larunbatean 22:00etan, igandean 19:30ean, eta astelehenean 20:00etan (ikuslearen eguna). Igandean 17:15ean “Big Hero 6“ (Chris Williams, Don Hall)